Punaisten kääpiötähtijärjestelmien elinkelpoisuus on käsite, jolla tarkoitetaan elämän mahdollisuuden arviointia ja kartoittamista punaista kääpiötähteä kiertävillä planeetoilla ja kuilla. Aurinkoa kevyemmät punaiset kääpiöt ovat hyvin yleisiä ja tämän takia ne ovat varteenotettavia mahdollisesti elämää sisältäviä planeettakuntia. Punaisen kääpiötähden planeetan tai kuun elinkelpoisuutta lisää näiden tähtien pitkä ikä. Mutta sitä vähentää näissä tähdissä monesti esiintyvät rajut röntgenpurkaukset, suuret tähdenpilkut, planeettojen yleinen vuorovesilukkiutuminen ja mahdollinen veden vähyys. Lähellä olevan keskustähden vetovoima ja radan pienikin soikeus luovat planeetan pinnalle tulivuoritoiminnan, joka karkaavalla kasvihuoneilmiöllä kuumentaa planeetan kuumaksi kuin uuni. Mini-Neptunus saattaa tähden pitkän eliniän aikana ajautua elinkelpoiselle vyöhykkeelle, ja menettää elämälle sopimattoman kaasuvaippansa.


title: Punaisten kääpiötähtijärjestelmien elinkelpoisuus

text: Elinkelpoinen planeetta on planeetta, jonka pinnalla voi olla elämää. Tällaisella planeetalla on vettä ja kaasukehä, se ei ole liian kuuma, eikä liian kylmä. Jos planeetta pyörii hyvin hitaasti, sen yöt ovat hyvin kylmiä ja päivät kuumia. Jos jokin pieni kappale on hyvin lähellä isompaa kappaletta, isompi kappale hidastaa pyörimistä ja lopulta lukitsee kappaleen pyörimisen samaksi kuin pienen kappaleen kiertoaika. Esimerkiksi Kuun pyöriminen on lukkiutunut samaksi kuin sen kiertoaika siten, että kuu kääntää aina saman puolen maata kohti. Aurinko on lukinnut Merkuriuksen pyörimään tahdissa 2/3 (2/3 resonanssissa kiertoajan suhteen) hidastamalla vetovoimallaan pyörimistä. Tätä ilmiötä sanotaan vuorovesilukkiutumiseksi. Nyt on tiedossa että esimerkiksi aurinkoa huomattavasti himmeämmän Proxima Centaurin Maata vastaava etäisyys on 0,007 AU. Tästä päätellen tähti lukitsee sitä kiertävän kappaleen nopeasti paikoilleen, vaikka Proximan massa on noin 12 % Auringon massasta.


text: Silloin planeetan päivänpuolella on Auringon alla kuumaa, ja koko yön puoli on kylmä. Siellä olisi luultavasti suuri jäätikkö. Lämpötila laskee planeetan valon ja varjon rajaa kohti mentäessä vyöhykkeittäin. Tällöin elämää voisi olla planeetan päivänpuolella, kapealla rengasmaisella vyöhykkeellä noin 70 leveysasteella. Vyöhykkeen leveys saattaa olla vain muutama sata kilometriä. On oletettu, että planeetan lukkiutuessa paikoilleen sen kaasukehä ja vesikin jäätyisivät pimeälle puolelle, tai osa niistä haihtuisi kuumalta päivänpuolelta avaruuteen.


text: Vuorovesivoimat vaikuttavat muutenkin negatiivisesti: niiden takia syntyvä olematon akselikallistuma tuottaa epätasaisen ilmaston. Vielä pahempaa on, että alle 0,3 MO tähden seuralaiselle vuorovesivoimien takia syntyy voimakasta tulivuoritoimintaa, joka purkaa suuret määrät kasvihuonekaasuja. Tämä keittää planeetan vedet pois, ja muuttaa planeetan Venusta muistuttavaksi pätsiksi . Ilmiö vaikuttaa eniten keveillä alle 0,15 Auringon massaisilla planeetoilla, soikeilla e > 0,05 radoilla, ja supermaapalloilla, jotka ovat maata suurempia


text: Joshin vuonna 1997 tekemien tutkimusten mukaan planeetalla voisi olla nestemäistä vettä, jos sen hiilidioksidi-ilmakehän paine olisi 1–1,5 bar, ja kaasukehä voisi pysyä, jos paine olisi 30 mbar. Tällöin punaisen kääpiön elinkelpoisen vyöhykkeen planeetoilla voisi monissa tapauksissa olla kaasukehä, ja joissain tapauksissa vettäkin. Lähellä planeettaa kiertävä suuri kuu voisi murtaa vuorovesilukkiutumisen. Joshin mukaan kaasukehä siirtää tehokkaasti virtauksillaan lämpöä yöpuolelle jo 0,1 bar paineisena, jos siinä on vesihöyryä ja hiilidioksidia. Toisten laskelmien mukaan maan tyyppinen planeetta, jolla on suuret meret, pysy elinkelpoisena, mutta jos vesimäärä on 10 % maan vesimäärästä, yöpuolelle syntyy jäätikkö ja päivän puoli kuivaa. Kaasukehän pilvet tasaavat ja siirtävät myös lämpöä. Samoin 10 % kaasukehän paine Maan ilmakehään verrattuna, 100 mbar, riittää tasaamaan planeetan lämpötiloja. Maan kokoisella vesimaailmalla olisi yönpuolella –33 °C pakkanen ja muutaman kymmenen metrin jääkerros.


text: Punaisen kääpiön säteilystä tulee suurin osa infrapuna-alueella, kun Aurinko säteilee eniten keltaisella alueella, jonka alue aiheuttaa kasvien yhteyttämisen lehtivihreässä. Tämä saattaa olla ongelmallista elämän kannalta, koska infrapunan energia on pienempi kuin näkyvän valon. Monet mikroskooppisen pienet eliöt tuottavat energiaa maan pinnalla kemosynteesissä mm. hajottamalla rikkiyhdisteitä, joten ne eivät ole riippuvaisia fotosynteesistä ja tämänkin mukaan elämä ainakin joillain punaisen kääpiön planeetan kohdilla saattaa olla mahdollista. M-tähden pitkäaaltoinen säteily lämmittää kaasukehän hiilidioksidia ja sen vesihöyryä enemmän kuin Auringon lyhytaaltoinen säteily maan ilmakehää. Niinpä elinkelpoinen vyöhyke on kauempana kuin mitä saattaisi ennustaa.


text: Proximassa ja monissa muissa punaisissa kääpiöissä tapahtuu voimakkaita flare-purkauksia, koska se on niin sanottu flare-tähti. Nämä purkaukset säteilevät tappavaa röntgensäteilyä ja äärimmäistä ultraviolettia EUV:ta. Tätä lyhytaaltoista säteilyä tulee punaisesta kääpiöstä sen ”hiljaisessa” vaiheessa noin 100 kertaa niin paljon kuin Auringosta.


text: Flare on tyypillisesti 300, mutta saattaa hyvinkin olla 10 000 kertaa Auringon vastaavaa voimakkaampi. Mutta elämälle vaarallisen voimakkaita todella isoja flareja esiintyy vain suhteellisen nuorilla alle 1,2 miljardin vuoden ikäisillä punaisilla kääpiöillä. Tähtituulet ja koronapurkaukset puhaltavat keveimmillä M-tähdillä varsin helposti kaasukehän pois.


text: Mutta vuorovesilukkiutumisen tuottama hidas planeetan pyöriminen saattaa riittää tuottamaan planeetalle kyllin voimakkaan magneettikentän muuttamalla sen sisuksen sulan raudan virtauksia sopiviksi. Helpoiten tämä tapahtuu planeetoilla, joilla on Maan ydintä suurempi rautaydin. Toisaalta magneettikenttä ei suojaa Maatakaan täysin koronapurkauksilta. Revontulet ovat punaisen kääpiön lähellä jopa 100 000 kertaa voimakkaampia kuin Maassa, ja niitä esiintyisi siellä keskileveysasteillakin.


text: Punaisten kääpiöiden pilkkuisuus himmentää usein niiden valoa jopa 40 % kuukausiksi kerrallaan eli paljon enemmän kuin Auringon pilkkuisuus, mikä aiheuttaa usein toistuvia talvia, jotka pahimmillaan jäädyttävät mahdolliset planeetan meret pysyvästi. Se usein esitetty väite, ettei punaisilla kääpiöillä voi olla planeettoja, on uusien tutkimusten mukaan väärä, koska punaisilta kääpiöiltä on löydetty jopa 10 Maan massaisia supermaapalloja. Tunnetuin planeettojen ympäröimä punainen kääpiö on Gliese 581.


text: Vetinen ja/tai Maata muistuttava suurikuu kiertää jättiläisplaneettaa. Tämän vuorovesivoimat ovat suurempia kuin keskustähden. Näin kuun pyörähdysaika on sama kuin sen kiertoaika planeetan ympäri. Tällöin kuulla on, tosin yleensä melko pitkä päivä ja yö. Näin kuu voisi ainakin teoriassa olla elinkelpoinen.


text: Euroopan observatorion Eso:n tutkijat sanoivat maaliskuussa 2012, että 40 %:lla punaisista kääpiöistä saattaa olla elinkelpoinen planeetta. Koska punaiset kääpiöt ovat hyvin yleisiä, tämä nostaisi elämälle sopivien planeettojen määrää huomattavasti verrattuna ajatukseen, jonka mukaan elinkelpoisia planeettoja olisi auringon tyyppisillä tähdillä.


text: Aurinkokuntamme synnyn alussa Aurinkoa ympäröi pikkuplaneettavyöhyke, josta planeetat syntyivät. Tätä sanotaan ainekiekoksi. Maapallon kohdalla oli hyvin kuumaa, eikä täällä ollut nestemäistä vettä. Mutta ulompana Aurinkokunnassamme oli vetisiä pikkuplaneettoja lumirajan takana. Näitä ajautui vetovoimavuorovaikutusten takia Maan radalle. Tietokonelaskujen mukaan punaista kääpiötä ympäröivä pikkuplaneettakiekko oli harvempi kuin Aurinkoa ympäröinyt. Tällöin kiekon pikkuplaneetat kohtasivat ja vuorovaikuttivat toisiinsa harvemmin. Niinpä vetisiä pikkuplaneettoja tuli elinkelpoiselle etäisyydelle vähemmän. Lisäksi tällä etäisyydellä ainekiekko oli Maata vastaavaa kiekon osaa kuumempi.


text: Tutkijat Ida ja Tian väittävät, että punaiselle kääpiölle synty mieluummin valtamerimaailma tai aavikkoplaneetta, kuin keksivetinen Maan tyyppinen planeetta. Niinpä Idan ja Tianin mukaan punaisille kääpiöille syntyneistä 9000 Maan kokoisesta planeetasta 292 sijaitsi elämänvyöhykkeellä. 220 oli näistä hyvin kuivia. 60 oli valtameriplaneettoja. 12:lla oli suunnilleen sama määrä vettä kuin Maalla. Mutta Auringon massaiselle tähdelle syntyi elämänvyöhykkeelle 91 planeettaa, joista 45 kuivaa, mutta 27 keskivetistä niin kuin Maakin on..


text: Mutta jos Maan vesi on lähinnä peräisin Jupiterin Maan radalle singonneista komeetoista ja pikkuplaneetoista, yllä kuvatulla kuivuusteorialla ei olisi suurta merkitystä punaisten kääpiöiden tapauksessakaan.


text: Myös mini-Neptunus voi vaeltaa kääpiötähden pitkän eliniän aikana lähelle keskustähteään, menettää paksun kaasukehänsä ja tulla ehkä elinkelpoiseksi vesiplaneetaksi.. Lisäksi joillakin avaruuden alueilla raaka-ainekiekon erilainen kemiallinen koostumus saattoi vähentää veden määrää.


title: Malarian pelko

text: Malarian pelko on rap-artisti Paperi T:n ensimmäinen sooloalbumi, joka julkaistiin 17. huhtikuuta 2015 Universal Musicin alaisuudessa toimivan Johanna Kustannuksen kautta.


title: Malarian pelko

text: Albumi palkittiin huhtikuussa 2016 Teosto-palkinnolla.


title: Malarian pelko

text: Albumin ensimmäinen single ”Sä jätät jäljen” julkaistiin 14. marraskuuta 2014 musiikkivideona YouTubessa. Albumin toinen single ja musiikkivideo ”Resnais, Beefheart & Aalto” julkaistiin 6. helmikuuta 2015 ja kolmas single sekä musiikkivideo ”Elokuva” 10. huhtikuuta 2015. "Malarian pelko" -albumi nousi Suomen virallisen listan sijalle 1 viikolla 17/2015. Erikoisliikkeiden myyntiä mittaavalla Rumban listalla levy debytoi sijalla 1. Albumin julkaisua seurasi lisäksi suuresta kysynnästä johtuen kaksi levynjulkaisukeikkaa Tavastia-klubilla Helsingissä 17. huhtikuuta 2015 sekä 1. toukokuuta 2015.


title: Koikkalan kirkko

text: Koikkalan kirkko on arkkitehti Martti Välikankaan suunnittelema vuonna 1959 Juvan Koikkalaan rakennettu suorakaiteen muotoinen rapattu tiilinen pitkäkirkko. Kirkon pinta-ala on 373 neliötä ja siellä on istumapaikkoja 200 hengelle. Ulkokatteena on lappeiltaan erikorkuinen satulakatto. Kirkossa on matalampi kylkiäinen, jossa on seurakunnan toimitiloja, samoin kuin erillinen kellotapuli. Alttarilla on risti.


title: Fame (musikaali)

text: Fame on teatterimusikaalisovitus vuoden 1980 samannimisestä elokuvasta. Elokuvan tuottajan David De Silvan kehittämään musikaaliin teki musiikin Steve Margoshes ja sanoitukset Jacques Levy. Se sai ensiesityksensä Miamissa vuonna 1988, minkä jälkeen siitä on tehty lukuisia ammattilais- ja harrastelijaproduktioita eri puolilla maailmaa. Musikaali kuvaa newyorkilaisen esittäviin taiteisiin erikoistuneen high schoolin oppilaiden vaiheita läpi kouluvuosien 1980-luvulla.


title: Julian Brandt

text: Julian Brandt (s. 2. toukokuuta 1996 Bremen) on saksalainen jalkapalloilija, joka edustaa Bundesliigassa pelaavaa Bayer Leverkusenia. Pelipaikaltaan oikeajalkainen Brandt on vasen laitahyökkääjä.


title: Julian Brandt

text: Brandt siirtyi joulukuussa 2013 VfL Wolfsburgin nuorten akatemiasta Bayer Leverkuseniin, jossa hän solmi ensimmäisen ammattilaissopimuksensa. Debyytti seuran paidassa Bundesliigassa tapahtui helmikuussa 2014 Schalke 04:ää vastaan. Avausmaali syntyi saman vuoden huhtikuussa Hamburger SV:n verkkoon. Kaudella 2013–2014 Brandt pelasi Bundesliigassa 12 ottelua, joissa syntyi kaksi maalia. Kaudella 2014–2015 Brandt debytoi Mestareiden liigassa. Hän teki tuolla kaudella 25 bundesliigaottelussa neljä osumaa.


title: Julian Brandt

text: Vuodet 2012-2013 Brandt edusti Saksan alle 17-vuotiaiden maajoukkuetta, jossa otteluita kertyi 19 ja maaleja viisi. Vuodesta 2013 Brandt on kuulunut Saksan alle 19-vuotiaiden maajoukkueeseen, jonka kanssa hän voitti alle 19-vuotiaiden EM-kultaa vuonna 2014. Vuodesta 2015 alkaen Brandt on kuulunut myös Saksan alle 20- ja alle 21-vuotiaiden maajoukkueeseen.


title: Julian Brandt

text: Brandtin isä Jürgen Brandt toimii valmentajana SC Borgfeldissä, eli seurassa, jota Julian Brandt edusti nuorena.


title: Alice Eve

text: Alice Sophia Eve (s. 6. helmikuuta 1982 Lontoo) on englantilainen näyttelijä. Hänet tunnetaan muun muassa elokuvista "Rajattu maa" (2009), "Aivan liian hotti" (2010), "Korppi" (2012) ja "Star Trek Into Darkness" (2013).


title: Alice Eve

text: Even vanhemmat ovat näyttelijät Trevor Eve ja Sharon Maughan. Hänellä on kaksi nuorempaa veljeä. Opiskellessaan St Catherine’s Collegessa Oxfordissa Eve esiintyi useissa opiskelijanäytelmissä. Hänen uransa alkoi televisiorooleista sekä elokuvasta "Näyttämön kaunotar" (2004).


title: Alice Eve

text: Vuonna 2010 Evellä oli naispääosa romanttisessa komediaelokuvassa "Aivan liian hotti" ("She’s Out of My League"). Hän näytteli myös sivuroolin elokuvassa "Sex and the City – Sinkkuelämää 2". Vuonna 2011 Evellä oli neljän jakson rooli televisiosarjassa "Entourage". Hän näytteli myös nuorta agenttia "Men in Black III" -elokuvassa.


title: Alice Eve

text: Eve asuu Lontoossa ja Los Angelesissa. Hänellä on heterokromia, eli hänen silmänsä ovat eri väriset: vasen sininen ja oikea vihreä. 31. joulukuuta 2014 Eve meni naimisiin yhteisistä kouluajoista saakka tuntemansa liikemies Alex Cowper-Smithin kanssa.


title: Brendan Shinnimin

text: Brendan Shinnimin (s. 7. tammikuuta 1991) on kanadalainen jääkiekkoilija, joka pelaa Arizona Coyotesin organisaatiossa.


title: Brendan Shinnimin

text: Shinnimin pelasi juniorikiekkoa WHL-joukkue Tri-City Americansissa. Kaudella 2011–2012 hän voitti koko WHL:n pistepörssin 134 pisteellään saaden Bob Clarke Trophyn. Hän oli WHL:n lisäksi myös CHL:n paras pistemies. Hän voitti WHL:n arvokkaimmalle pelaajalle annettavan Four Broncos Memorial Trophyn ja tuli valituksi läntisen konferenssin tähdistöön. Shinnimin lopetti junioriuransa 3. helmikuuta 2012 alkaneella 38 ottelun mittaisella pisteputkella, jonka aikana hän teki 83 tehopistettä.


title: Brendan Shinnimin

text: 19. lokakuuta 2010 Shinnimin sai liigan pisimmän pelikiellon neljään vuoteen. Hän joutui sivuun kaukalosta 12 ottelun ajaksi vaarallisesta takaa tulleesta taklauksesta, joka aiheutti Saskatoon Bladesin Josh Nichollsille aivotärähdyksen sekä mustelmia selkään. Vuonna 2009 hän pelasi WHL:n joukkueessa Venäjän parhaista junioreista koostettua joukkuetta vastaan.


title: Brendan Shinnimin

text: Shinnimiä ei varattu NHL:ään. 2. maaliskuuta 2012 Arizona Coyotes kiinnitti hänet kolmivuotisella tulokassopimuksella.


title: I topi grigi

text: I topi grigi (”Harmaat hiiret” tai ”rotat”) on vuonna 1918 valmistunut italialainen mykkäelokuva. Emilio Ghionen ohjaaman kahdeksanosaisen seikkailuelokuvan sankari on Ghionen esittämä herrasmiesvaras Za-la-Mort. Se on ainoa säilynyt Za-la-Mort-seikkailu.


title: I topi grigi

text: Za-la-Mort asuu kumppaninsa Za-la-Vien kanssa maaseudun rauhassa. Eräänä päivänä hän tuo kotiin kadulta löytämänsä orvon Leon, jonka salaisuus on kätketty rikolliskopla Topi Grigin hallussa olevaan mustaan kirjekuoreen. Za saa kuoren käsiinsä, mutta koplan johtaja Grigione pakenee Yhdysvaltoihin ja rikolliset sieppaavat Za-la-Vien ja Leon. Za-la-Mort jäljittää Grigionen ensin Yhdysvaltoihin ja sieltä Argentiinan pampalle. Ankaran kamppailun jälkeen Za palaa Za-la-Vien ja Leon kanssa Eurooppaan, jossa salaperäinen kreivitär Giovanna tavoittelee mustassa kirjekuoressa mainittua Leon perintöä. Kreivitärtä jahdatessaan Za joutuu ensin ihmissyöjien vangiksi Afrikkaan ja sieltä Pariisiin, jossa Giovanna syyttää häntä murhasta. Za pelastuu viime hetkellä giljotiinilta, rikolliset joutuvat vastuuseen teoistaan ja Leo saa perintönsä.


title: I topi grigi

text: Za-la-Mort on näyttelijä-ohjaaja Emilio Ghionen luoma synkkä herrasmiesvaras, joka vuodesta 1914 lähtien seikkaili lukuisissa suosituissa elokuvissa ja elokuvasarjoissa. Hahmon esikuvia ovat ranskalaisten Louis Feuilladen Fantomas ja Victorin-Hippolyte Jasset’n Zigomar. Roomalaiselle Tiber Filmille tehty "I topi grigi" koostuu kahdeksasta samaan aikaan valmistuneesta ja ensi-iltansa saaneesta jaksosta:


title: I topi grigi

text: Ghionen teemoja ovat moraali, uskollisuus, ystävyys ja rakkaus. Rikoksiin syyllistyessäänkin Za-la-Mort noudattaa aina tiettyjä kunniakäsityksiä ja pyrkii oikeuden toteutumiseen. Elokuvan tyyli perustuu ekspressionistiseen näyttelijäntyöhön, vähäeleiseen symboliikkaan sekä karuihin ympäristöihin, joiden vastakohtana esitetään rappeutuneen yläluokan palatsit. Voimakas valaistus luo jyrkkiä kontrasteja, jotka korostavat henkilöiden ilmeitä ja lohduttomia taustoja.


title: I topi grigi

text: "I topi grigi" mainitaan usein Ghionen parhaaksi tai suosituimmaksi Za-la-Mort -elokuvaksi. Todellisuudessa elokuva ei ollut mikään yleisö- tai arvostelumenestys, ja se vedettiin pian pois levityksestä. Elokuvan myöhempi maine perustunee siihen, että se on ainoa säilynyt Za-la-Mort-seikkailu.


title: I topi grigi

text: "I topi grigi" on restauroitu Bolognan elokuva-arkistossa vuonna 1995. Restaurointi perustuu Milanon elokuva-arkistossa säilyneeseen välitekstittömään alkuperäisnegatiiviin ja siitä Belgian elokuva-arkistolle 1960-luvulla tehtyyn kopioon.


title: I topi grigi

text: Elokuvan toinen ja kolmas osa on julkaistu VHS:llä vuonna 1995. Ensimmäinen ja neljäs osa ovat katsottavissa Italian elokuva-arkiston sivustolla.


title: Metallisavi

text: Metallisavi on keramiikkamateriaali, jossa orgaaniseen sidosaineeseen on sekoitettu hyvin hienoja metallihiukkasia. Käytettävä metalli voi olla esimerkiksi kultaa, hopeaa, tai kuparia. Metallisavi on pehmeä materiaali, jota voidaan muotoilla tavallisen saven tapaan käsin tai erilaisten muottien avulla. Kuivumisen jälkeen metallisavi voidaan polttaa käytetystä metallisavesta ja teoksen koosta riippuen esimerkiksi uunissa, retkikeittimellä tai pienellä kaasupolttimella. Poltossa sitova aine palaa pois ja jäljelle jää sintrattu metalli.


title: Metallisavi

text: Metallisavesta voidaan tehdä muun muassa koruja, helmiä tai pieniä veistoksia.


title: Jaysh Rijal al-Tariqa al-Naqshbandia

text: Jaysh Rijal al-Tariqa al-Naqshbandia eli lyhyesti JRTN on Irakissa toimiva suufilainen terrotistijärjestö. Monet sen jäsenistä ovat Irakissa ennen Irakin sotaa hallinneen Baath-puolueen jäseniä tai kannattajia. Järjestön nykyinen johtaja on Izzat Ibrahim al-Duri, Saddam Husseinin ajan sotilaskomentaja. JRTN on tehnyt yhteistyötä Isis-järjestön kanssa sen haltuunsa ottamilla alueilla Irakissa ja sen tuella uskotaan olleen tärkeä osa Isisin Pohjois-Irakin valtauksen onnistumisessa.


title: Jaysh Rijal al-Tariqa al-Naqshbandia

text: Jaysh Rijal al-Tariqa al-Naqshbandia on saanut nimensä 1300-luvulla syntyneestä naqshbandi-suufilaisuudesta. Suufilaisuudella on ollut maine rauhallisena ja politiikkaan sotkeutumattomana islamin suuntauksena ja tästä syystä sitä suvaittiin Irakissa Saddam Husseinin valtakaudella. 1970-1980-luvulla liikkeen yhdeksi suojelijoista nousi Irakin armeijan sotilaskomentaja Izzat Ibrahim al-Duri, joka loi yhteydet naqshbandi-liikkeen ja Irakin hallitsevan Baath-puolueen välille Irakin–Iranin sodan aikana. JRTN perustettiin virallisesti vuonna 2006 Baath-puolueen sisäisen hajaantumisen seurauksena sen jälkeen, kun Saddam Hussein teloitettiin. Järjestö toimi naqshbandi-liikkeen seuraajien suojelijana ääriliikkeitä kuten Irakin al-Qaidaa vastaan. Järjestö myös hylkäsi Irakin al-Qaidan tavan taistella Irakia miehittäneitä koalition joukkoja vastaan katsoen sen johtaneen liian monen irakilaisen kuolemaan. JRTN ryhtyikin taistelemaan koalition joukkoja vastaan itsenäisesti. Koalition joukkojen vetäytyessä vuonna 2011 järjestö vaihtoi pääkohteeksensa Nuri al-Malikin johtaman Irakin hallituksen. Isis-järjestön ottaessa haltuunsa Pohjois-Irakin monet JRTN:n jäsenistä auttoivat sitä suorittamaan haltuunottonsa käyttämällä omaa sotilasasiantuntemustaan ja paikallisia yhteyksiä. Järjestö ei kuitenkaan tue Isisin ajamaa islamilaista kalifaattimallia. Huhtikuussa 2015 Irakin viranomaiset uutisoivat järjestön johtaja al-Durin kuolleen taisteluissa Bagdadin pohjoispuolella. Al-Durin tukijat kiistivät uutisen.


title: Jaysh Rijal al-Tariqa al-Naqshbandia

text: JRTN on taustaltaan nationalistinen ja se ajaa entisten Baath-puolueen vaikuttajien etua. Sen tavoitteena on kaataa Irakin nykyinen hallitus ja perustaa uudelleen Baath-puolueen hallitsema Irak. Koalition vetäytymisen jälkeen järjestön pääkohde on ollut al-Malikin šiialaisen hallituksen kaataminen. JRTN:n mukaan al-Malikin hallitus ei sovellu sunnalaisten irakilaisten johtajaksi ja pitää sitä lisäksi Iranin nukkehallintona.


title: Jaysh Rijal al-Tariqa al-Naqshbandia

text: JRTN:n päätukialue Irakissa on ollut Ninawan maakunta Pohjois-Irakissa. Se toimii lisäksi myös Salah al-Dinin ja Kirkukin maakunnissa. Eri arvioiden mukaan sillä on riveissään 1 500-5 000 taistelijaa. Järjestön pääasiallisina tulonlähteinä uskotaan olevan paikallisten heimopäällikköjen lahjoitukset ja yrityksiltä kiristetyt rahat. Sen uskotaan myös saavan lahjoituksia Baath-puolueen ulkomailla olevien jäsenten kautta esimerkiksi Jordaniasta, Syyriasta ja Jemenistä.


title: Tyler Gaudet

text: Tyler Gaudet (s. 4. huhtikuuta 1993) on kanadalainen jääkiekkoilija, joka pelaa Arizona Coyotesin organisaatiossa.


title: Tyler Gaudet

text: 4. marraskuuta 2013 Coyotes kiinnitti Gaudetin kolmen vuoden tulokassopimuksella OHL-joukkue Sault Ste. Marie Greyhoundsista.


title: Vaskiluodon silta

text: Vaskiluodon silta on siltapenger Vaasan kaupungin mantereen ja kaupungin edessä sijaitsevan Vaskiluodon saaren välillä. Silta vie Vaasan satamaan. Sillan kantavuus on 600 tonnia. Vaskiluodon silta ja Sininen tie valittiin kuntatekniikan saavutukseksi Suomessa vuonna 2014.


title: Nick Shore

text: Nick Shore (s. 26. syyskuuta 1992) on yhdysvaltalainen jääkiekkoilija, joka pelaa Ottawa Senatorsin organisaatiossa. Hän on Los Angeles Kingsin kolmannen kierroksen varaus .


title: Nick Shore

text: Myös Shoren veljet pelaavat jääkiekkoa. Drew pelaa Calgary Flamesin organisaatiossa. Quentin pelaa NCAA:ssa Denverin yliopiston joukkueessa ja on Ottawa Senatorsin varaus.


title: Aktivoitumistuote

text: Aktivoitumistuote on radioaktiivista materiaalia, joka syntyy kun atomiydin kaappaa hiukkasen, tavallisimmin neutronin, ja muuttuu keinotekoiseksi nuklidiksi.


title: The Raid 2

text: The Raid 2 () on vuonna 2014 ensi-iltansa saanut indonesialainen toimintaelokuva, jonka on ohjannut Gareth Evans. Elokuva on suora jatko-osa vuoden 2011 "ille". Edeltäjänsä tapaan "The Raid 2":n pääosassa esiintyy Iko Uwais. Muita pääosanäyttelijöitä ovat muun muassa Arifin Putra, Oka Antara, Tio Pakusadewo, Alex Abbad ja Julie Estelle. Elokuvan ensi-ilta oli Sundancen elokuvajuhlilla tammikuussa 2014, ja 28. maaliskuuta elokuva sai ensi-iltansa Indonesiassa ja Yhdysvalloissa. Elokuvan esittäminen kiellettiin Malesiassa.


title: The Raid 2

text: "The Raid: Redemptionin" ja Gareth Evansin aiemman "Merantau – soturin nyrkit" -lähitaisteluelokuvan tapaan "The Raid 2" esittelee indonesialaista pencak silat -taistelutyyliä.


title: The Raid 2

text: Trilogian kolmannen osan, "The Raid 3":n suunniteltu ensi-ilta on vuosi 2018 tai 2019.


title: The Raid 2

text: Elokuva jatkuu suoraan tapahtumista, jossa huumeparoni Bejon teloittaa Andin. Samaan aikaan konstaapeli Bunawar vastaanottaa Jakartan kerrostalon tapahtumista selvinneet Raman, Bowon ja Wahyun. Bunawar käskee miestensä viemään vakavasti haavoittuneen Bowon hoidettavaksi, ja teloittaa Wahyun Raman estelyistä huolimatta. Bunawar kertoo Ramalle Taman olleen vain pikkutekijä rikollismaailmassa ja pyytää Ramaa liittymään salaiseen poliisiryhmään, jonka tarkoitus on paljastaa poliisipäällikkö Rezan korruptoitunut yhteys Bangunin ja Goton rikollisperheisiin. Rama kieltäytyy, kunnes saa kuulla Andin kohtalosta. Bunawarin alaisuudessa Rama soluttautuu kahdeksi vuodeksi vankilaan tutustuakseen rikollisjohtaja Bangunin poikaan Ucoon. Tehdäkseen vaikutuksen Ucoon Rama joutuu pahoinpitelemään Bangunia vastustavan poliitikon ennen soluttautumistehtävää.


title: The Raid 2

text: Beni-niminen mies joukkoineen yrittää murhata Ucon, mutta Rama pelastaa hänet. Kiitollinen Bangun palkkaa Raman, ja tämä alkaa työskennellä Bangunin neuvonantajalle Ekalle ja ansaita rikollisperheen luottamusta. Bejo antaa Ucolle mahdollisuuden tappaa vangitun Benin. Uco kiinnittää huomiota Benin ranteessa olevaan merkilliseen tatuointiin ja lopulta tappaa vihamiehensä. Bejo kertoo Ucolle huhuista, joiden mukaan japanilainen Goton perhe yrittäisi kääntää Rezan Bangunia vastaan. Uco ja Bejo päättävät aloittaa jengisodan, jonka aikana Uco voisi näyttäytyä aikaansaavana isänsä silmissä ja Bejo voisi hyötyä kaaoksesta. Bejon joukot tappavat Bangunin luotettavimman palkkatappajan Prakoson ja lavastavat murhan japanilaisten tekemäksi, ja vastaavasti Goton alaisten murhat lavastetaan Bangunin kostotoimenpiteiksi. Jengisodassa myös Rama joutuu hyökkäyksen kohteeksi, ja kamppailun jälkeen hän tajuaa hyökkääjien olevan Rezan korruptoituneita alaisia.


title: The Raid 2

text: Bangun ja Goto järjestävät rauhanneuvottelut, joiden etenemistä Uco yrittää häiritä. Bangun toteaa Ucon nolanneen hänet Goton silmissä ja pahoinpitelee poikansa. Eka kutsuu Raman paikalle, kun tilanne Bangunin ja Ucon välillä riistäytyy käsistä. Kun myös Bejo joukkoineen saapuu paikalle, Uco tappaa isänsä ja haavoittaa Ekaa. Rama ja Eka pakenevat, ja Eka paljastaa olleensa itsekin soluttautumistehtävässä Bangunin perheessä. Ennen menehtymistään haavoihinsa Eka kehottaa Ramaa kukistamaan Bejon.


title: The Raid 2

text: Goto raivostuu kuullessaan Ucon ja Bejon tappaneen Bangunin ja Rezan kääntyneen Gotoa vastaan. Goto julistaa sodan Bejoa ja Rezaa vastaan. Uco, Bejo ja Reza tapaavat Bejon ravintolassa. Uco huomaa Bejon ranteessa samanlaisen tatuoinnin kuin Benillä ja alkaa uskoa häikäilemättömän Bejon manipuloineen häntä alusta alkaen. Samaan aikaan Rama hyökkää ravintolaan, ja petetyksi itsensä kokeva Uco tappaa sekä Rezan että Bejon ja yrittää ampua myös Raman. Rama kuitenkin onnistuu surmaamaan Ucon. Goton joukko saapuu paikalle tarkoituksenaan surmata Bejo ja Reza alaisineen, mutta huomaa Raman tehneen työn heidän puolesta. Raman ja Goton joukon välisen keskustelun sisältöä ei paljasteta, mutta sen päätteeksi Rama toteaa ”saaneensa tarpeekseen”.


title: Ystävännauha

text: Ystävännauha on langoista tai muista tekstiileistä tehty rannekoru jota kannetaan merkkinä ystävyydestä.


title: Ystävännauha

text: Useat ystävännauhat on tehty makrameeta käyttäen.


title: Reid Boucher

text: Reid Boucher (s. 8. syyskuuta 1993) on yhdysvaltalainen jääkiekkoilija, joka pelaa New Jersey Devilsin organisaatiossa. Hän on Devilsin neljännen kierroksen varaus .


title: Reid Boucher

text: Toisella kaudellaan OHL-joukkue Sarnia Stingissä Boucher rikkoi Steven Stamkosin yhden kauden maaliennätyksen tekemällä 62 maalia. Hän rikkoi ennätyksen viidennessä hattutemppuottelussaan Saginaw Spiritiä vastaan. Hänet valittiin kauden päätteeksi OHL:n tähdistökentälliseen.


title: Reid Boucher

text: 13. maaliskuuta 2013 New Jersey Devils kiinnitti Boucherin kolmivuotisella tulokassopimuksella. Hän pelasi loppukauden 2012–2013 New Jerseyn farmijoukkue Albany Devilsissä AHL:ssä, jossa hän teki ensimmäisessä ottelussaan maalin ja kaksi syöttöä.


title: Reid Boucher

text: 4. joulukuuta 2013 Boucher nostettiin Ryan Carterin loukkaantumisen vuoksi ensimmäisen kerran Devilsin NHL-kokoonpanoon. Hän sai debyyttiottelussaan syötön ja plus/miinus -lukeman +2. Hänestä tuli ensimmäinen kauden aikana rangaistuslaukauksesta maalin tehnyt Devilsin pelaaja. Boucher teki ensimmäisen maalinsa 18. joulukuuta 2013 Ottawa Senatorsin Robin Lehneriä vastaan.


title: Arabian niemimaan al-Qaida

text: Arabian niemimaan al-Qaida on Saudi-Arabiassa ja Jemenissä toimiva islamilainen terroristijärjestö. Järjestö syntyi vuonna 2009 Al-Qaidan Saudi-Arabiassa ja Jemenissä toimineiden alajärjestöjen yhdistyttyä. Järjestöä on pidetty al-Qaidan aktiivisimpana osana Pakistanin ja Afganistanin ulkopuolella. Järjestön nykyinen johtaja on jemeniläissyntyinen Nasser al-Wuhayshi.


title: Arabian niemimaan al-Qaida

text: Nimitystä Arabian niemimaan al-Qaida käytti ensimmäisen kerran Saudi-Arabian al-Qaidan johtaja Yusef al-Ayeri. Järjestö toimi Osama Bin Ladenin 1990-luvulla antaman ulkomaalaisten Arabian niemimaalta karkottamista koskeneen fatwan innoittamana. Se teki ensimmäisen iskunsa länsimaalaisten asuinrakennuksia vastaan Riadissa vuonna 2003. Saudi-Arabian turvallisuusjoukot toteuttivat operaatioita järjestöä vastaan vuosina 2003-2006 ja suuri osa sen jäsenistä pakeni Jemenin puolelle, jossa heikompi keskushallinto mahdollisti johdon uudelleenjärjestelyt ja uusien jäsenten rekrytoimisen. Tammikuussa 2009 järjestö ilmoitti Saudi-Arabian ja Jemenin al-Qaidan alajärjestöjen yhteenliittämisestä.


title: Arabian niemimaan al-Qaida

text: Vuonna 2009 järjestö yritti surmata Saudi-Arabian sisäisen turvallisuuden ministeri prinssi Mohammed bin Nayefin itsemurhaiskulla. Järjestöä on syytetty myös Umar Farouk Abdulmutallabin kouluttamisesta. Abdulmutallab yritti räjäyttää Northwest Airlinesin lento 253:n Yhdysvalloissa. Yhdysvallat on sittemmin tukenut Jemenin hallitusta Arabian niemimaan al-Qaidaa vastaan ja Yhdysvallat on myös itse tehnyt iskuja järjestön tukikohtiin miehittämättömiä ilma-aluksia ja risteilyohjuksia käyttäen. Hallituksen lisäksi Arabian niemimaan al-Qaida on taistellut myös zaidilaisia hutheja vastaan. Tammikuussa 2015 järjestö ilmoitti olleensa Charlie Hebdon iskussa Ranskassa, jossa asemiehet tappoivat yhteensä 17 henkilöä. Järjestön yhteys iskuun ei kuitenkaan ole täysin selvä.


title: Arabian niemimaan al-Qaida

text: Huthit ottivat haltuunsa Jemenin pääkaupunki Sanaan ja syrjäyttivät maan presidentti Abdrabbuh Mansour Hadin. Tilanne johti huthien ja Hadin kannattajien väliseen sotaan, jossa Arabian niemimaan al-Qaida on taistellut molempia edellä mainittuja osapuolia vastaan. Jemenissä al-Qaida on ottanut myös itse haltuunsa alueita. Esimerkiksi huhtikuussa 2015 al-Qaidan asejoukot valtasivat Intian valtameren rannalla sijaitsevan Mukallan kaupungin ja lentokentän. Toukokuussa järjestön yksi komentaja Nasser al-Ansi kuoli uutisten mukaan Yhdysvaltojen ilmaiskussa. Kesäkuussa 2015 Arabian niemimaan al-Qaida ilmoitti järjestön johtajan Nasser al-Wuhayshin saaneen surmansa Yhdysvaltojen ilmaiskussa. Hänen seuraajakseen nimitettiin Qasim al-Raymi.


title: Arabian niemimaan al-Qaida

text: Yhdysvaltain presidentti Donald Trumpin virkakaudella Yhdysvallat on toteuttanut maaoperaatioita al-Qaidaa vastaan Jemeneissä. Tammikuussa 2017 Yaklan hyökkäyksen aikana sai surmansa yksi amerikkalaissotilas ja 14 al-Qaidan jäsentä. Iskun aikana sai surmansa myös useita siviilejä. Saman vuoden toukokuussa seitsemän al-Qaidan taistelijaa kuoli amerikkalaisten hyökkäyksessä Maribin maakunnassa.


title: Arabian niemimaan al-Qaida

text: Arabian niemimaan al-Qaidan tavoitteena on kaataa paikalliset hallitukset ja perustaa niiden tilalle islamilainen kalifaatti. Päävihollisenaan järjestö pitää Yhdysvaltoja ja Saudi-Arabiaa, sekä Palestiinaa se pitää puolestaan siionistien miehittämänä. Jemenissä järjestö on syyttänyt hutheja yrityksestä asettaa maahan šiialaisen tulkinnan mukainen lakijärjestelmä. Järjestö on syyttänyt šiialaisia myös polyteismistä ja pitää näitä islamin vihollisina.


title: Arabian niemimaan al-Qaida

text: Arabian niemimaan al-Qaidan nykyinen johtaja on Jemenissä syntynyt Qasim al-Raymi. Yhdysvaltain ulkoministeriön arvion mukaan Arabian niemimaan al-Qaidan riveihin kuuluu noin 1 000 taistelijaa. Taustaltaan he ovat jemeniläisiä ja saudeja. Noin 7 % järjestön jäsenistä on ulkomaalaisia. Ulkomaalaisia taistelijoita on tullut Pakistansta, Sudanista ja Saksasta. Monilla järjestön jäsenistä on kokemusta sodista Irakissa ja Afganistanissa. Rahoituksensa järjestö saa Saudi-Arabiassa toimivilta islamilaisilta hyväntekeväisyysjärjestöiltä ja rikkailta yksityislahjoittajilta.


title: Niin paljon me teihin luotettiin

text: ”Niin paljon me teihin luotettiin” on vuonna 1985 ilmestynyt Yön single, joka julkaistiin 12-tuumaisena maxisinglenä. Lisäksi siitä on olemassa seitsentuumainen levyautomaatteihin tarkoitettu versio. Sekä singlen nimikappale että B-puolen ”Sunnuntai-iltana (klo 21.00)” ovat mukana marraskuussa 1985 julkaistulla albumilla "Myrskyn jälkeen".


title: Niin paljon me teihin luotettiin

text: Levy on Yön ensimmäinen julkaisu Jussi Hakulisen erottua yhtyeestä aiemmin samana kesänä. Hänen tilalleen liittyi toiseksi kitaristiksi Markku Petander. Hakulisen vastattua aikaisemmin Yön kappaleista sanoituksia joutui nyt tekemään laulaja Olli Lindholm. Sävellykset puolestaan on merkitty koko yhtyeen nimiin.


title: Niin paljon me teihin luotettiin

text: Lindholmin mukaan singlen nimikappaleen sanoitus viittaa Jussi Hakulisen lisäksi Yön roudariin, joka jätti yhtyeen samaan aikaan. Molemmat leimautuivat Yön jäljelle jääneiden soittajien mielissä kaveriporukan pettureiksi. Lindholm on kertonut sanoittaneensa laulun eräänlaiseksi kostoksi Hakulisen ensimmäisestä soolosinglestä ”Yö jota ei ollutkaan”, jonka hän kuvitteli kertovan tämän vuosista Yön jäsenenä. B-puolen kappaleen ”Sunnuntai-iltana (klo 21.00)” Lindholm on omistanut esikuvanaan pitämälleen Pelle Miljoonalle.


title: Niin paljon me teihin luotettiin

text: ”Niin paljon me teihin luotettiin” on uudelleenmiksattuna versiona mukana vuoden 2003 elokuvassa "Pahat pojat". Ohjaaja Markus Selin oli kuullut kappaleen ensimmäistä kertaa jo studiosessioiden aikana lokakuussa 1985, kun tuottaja T. T. Oksala oli soittanut sen hänelle helsinkiläisessä yökerhossa.


title: Niin paljon me teihin luotettiin

text: Seura-lehden kokoamalla listalla single nousi parhaimmillaan sijalle 9 joulukuussa 1985 ja Suosikin listalla samassa kuussa sijalle 22.


title: Raivaajapatsas (Kalervo Kallio)

text: Raivaajapatsas on kuvanveistäjä Kalervo Kallion tekemä patsas Urjalan kirkon hautausmaalla. Raivaajapatsas on veistetty Vehmaan punaiseen graniittiin ja siinä on kuvattuna muiden raivaaja-aiheisten patsaiden tapaan talonpoikaiseen työasuun pukeutunut mies ja leveäteräinen suokuokka. Patsas on paljastettu 5. kesäkuuta 1949. Patsaan graniittijalustan on suunnitellut silloinen arkkitehtiylioppilas Reima Pietilä.


title: Maakallan kirkko

text: Maakallan kirkko, joka tunnetaan myös nimillä Kallan kirkko ja Kallankarin kirkko on Simon Silvénin vuonna 1780 Maakallan saarelle Kalajoen edustalle rakentama puinen torniton pitkäkirkko. Kirkon molemmat päädyt ovat särmikkäät niin, että runkohuoneen pohjan muoto on pitkänomainen kahdeksankulmio. Kirkon paanukatto on jyrkkä ja päistään kolmilappeinen. Sisältä laudoittamattoman hirsisen kirkkosalin sisäkatteena on puuholvi. Kirkon pinta-ala on 180 neliötä ja siellä on istumapaikkoja 200 hengelle. Kirkon vieressä on pieni pappia varten tarkoitettu rakennus. Erillinen puinen kellotorni rakennettiin kirkon viereen ennen vuotta 1954. Kirkonkellon Kallaan lahjoitti jo vuonna 1729 raatimies Jakob Falander. Kirkkoa on korjattu 1930 ja 1952, jolloin tehtiin peruskorjaus. Kirkon katon tervaus uusittiin ja punamullalla käsitellyt ulkoseinät maalattiin uudelleen vuonna 2003.


title: Maakallan kirkko

text: Maakallan kirkko on niin sanottu autiokirkko.


title: Blumenthal

text: Blumenthal on sukunimi muun muassa seuraavilla henkilöillä:


title: Pellavan korjuu ja muokkaus

text: Pellavan korjuu ja muokkaus pellavalangaksi sisältää perinteisin menetelmin tehtynä kymmenkunta työvaihetta, joihin kuluu yhteensä kuukausikaupalla aikaa. Nykyisin sekä pellavan niittoon ja nyhtöön että muihin työvaiheisiin käytetään erilaisia koneita.


title: Pellavan korjuu ja muokkaus

text: Öljypellava, josta käytetään siemenet pellavaöljyn tekoon, korjataan nykyisin leikkuupuimurilla. Kuitupellavan korjuumenetelmänä voi olla niitto lieriö- ja lautasniittokoneella tai nyhtö juurineen. Nyhtökoneita on kahdenlaisia: keskieurooppalainen Depoortere ja venäläinen hinattava AK-4.


title: Pellavan korjuu ja muokkaus

text: Seuraavassa selitetään vaihe vaiheelta perinteinen käsityönä tehty pellavankorjuu ja muokkaus.


title: Pellavan korjuu ja muokkaus

text: Pellavat nyhdetään maasta juurineen ja kuivatetaan asettamalla pellavaniput eli "sormaukset" pellolla nojaamaan noin 60 senttimetrin korkeudelle viritettyä riukua vasten, riu’un molemmin puolin, noin viikoksi.


title: Pellavan korjuu ja muokkaus

text: Siemenkodat eli "sylkyt" ja lehdet irrotetaan kasvin varresta "rohkalla", nuijalla tai varstalla. Rohka on penkkiin kiinnitetty riipimislaite, jossa on kampamaisia rauta- tai puupuikkoja. Rohkijat istuvat penkin molemmissa päissä ja lyövät vuorotellen pellavanippuja rohkaa vasten, alkaen latvapäästä vähitellen kohti tyveä. Näin saadaan erotetuksi sylkyt, joista erotetaan pellavansiemenet viskaamalla tai seulomalla ne kangaspuiden pirtaa apuna käyttäen.


title: Pellavan korjuu ja muokkaus

text: Varsien liotuksessa pellavan puumaiset osat mätänevät ja irtoavat varsinaisesta pellavakuidusta. Liotukseen on useita menetelmiä olosuhteiden ja vuodenajan mukaan:


title: Pellavan korjuu ja muokkaus

text: Liotuksen jälkeen pellavaniput kuivatetaan ulkona pellolla ja sen jälkeen saunassa tai riihessä.


title: Pellavan korjuu ja muokkaus

text: Pellavaloukulla loukutetaan irti pellavanvarsien puumaiset tukisolukot eli "päistäreet". Loukutuksessa käytetään pihtimäistä pellavaloukkua, johon juuripäistä tasattu pellavanippu asetetaan ja sitä hakataan loukun saranoidulla yläosalla.


title: Pellavan korjuu ja muokkaus

text: Lihtaamisessa irtoavat lihdan avulla loput päistäreet, sekalaiset kuidut eli "tappurat" sekä karkeat pellavakuidut eli "rohtimet". Pellavalihta muistuttaa pellavaloukkua, mutta on kevytrakenteisempi. Lihtauksessa pellavanippu asetetaan lihtaan ja hakkaamisen sijasta vedetään lihdan lävitse.


title: Pellavan korjuu ja muokkaus

text: Joskus lihtauksen lisäksi tai sen sijasta on käytetty vitomista. Siinä pellavanippu asetetaan alustalle, jonka päällä sitä kaavitaan tai lyödään puisella, nuijantapaisella "vitimellä".


title: Pellavan korjuu ja muokkaus

text: Häkilöinnissä pellava kammataan häkilällä, jolloin saadaan erotetuksi loput rohtimet hienoista ja pitkäkuituisista "aivinoista". Pellavanippua vedetään rautapiikkisen häkilän läpi useita kertoja. Häkilöitäessä erottuvat pitkät ja pehmeät aivinakuidut karkeammista ja lyhyistä rohdinkuiduista. Pellava voidaan häkilöidä useaan kertaan, ensin harvalla ja sitten tiheämmällä häkilällä.


title: Pellavan korjuu ja muokkaus

text: Aivinoista saadaan kehrättyä sileää, kiiltävää lankaa liinavaatteisiin ja paitakankaisiin, kun taas rohdinlangat ovat paksumpia ja karkeampia työvaatteissa, säkkikankaassa yms. käytettäviksi.


title: Pellavan korjuu ja muokkaus

text: Pellavanmuokkauksen viimeinen vaihe on harjaus, jossa viimeisetkin rohtimet ja aivinakuidut erotetaan toisistaan sianharjaksista ja piestä tehdyllä lyhytkarvaisella harjalla. Itä-Suomessa harjaus eli "sivistely" korvasi häkilöinnin.


title: Pellavan korjuu ja muokkaus

text: Pellavakuidut kehrätään langaksi rukilla.


title: Elina Ström

text: Marja Elina Johanna Ström (21. helmikuuta 1951 Lahti – 25. maaliskuuta 2015 Lahti) oli suomalainen lausuntataiteilija ja ilmaisutaidon opettaja.


title: Paakkanen

text: Paakkanen on suomalainen sukunimi. Se on seuraavien henkilöiden sukunimi:


title: Breakaway (Kelly Clarksonin kappale)

text: Breakaway on yhdysvaltalaislaulaja Kelly Clarksonin kappale. Sen ovat kirjoittaneet Matthew Gerrard, Bridget Benenate ja Avril Lavigne. Kappaleen piti alun perin olla mukana Lavignen "Let Go" -debyyttistudioalbumilla, mutta kun sen ei katsottu sopivan yhteen albumin muun materiaalin kanssa, se annettiin Clarksonin levytettäväksi elokuvan "Prinsessapäiväkirjat 2" -soundtracklevylle. Clarkson, joka oli tuohon aikaan viimeistelemässä toista studioalbumiaan, levytti "Breakawayn" antaakseen faneilleen uutta musiikkia ennen uuden albuminsa ensimmäinen singlen julkaisua. Kappaleen suosio aiheutti kuitenkin sen, että se päätettiin ottaa mukaan Clarksonin toiselle studioalbumille, jonka hän nimesi kappaleen mukaisesti. "Breakawayn" julkaisi ensin Walt Disney Records "The Princess Diaries 2 soundtrack" -levyn ensimmäisen singlenä 19. heinäkuuta 2004.


title: Breakaway (Kelly Clarksonin kappale)

text: "Breakaway" sai positiivisen vastaanoton musiikkikriitikoilta, jotka kehuivat kappaleen universaalia viestiä ja yksinkertaista sanoitusta, johon ihmiset voivat samaistua. Kappale sisältää akustisia kitaroita ja ilmavia rumpuja, jotka lomittuvat Clarksonin hallitun äänen kanssa. Kappaleen sanat kertovat Clarksonin matkasta tyttönä, joka kasvaa pienessä kaupungissa ja seuraa unelmaansa itsensä kehittämiseksi. "Breakaway" oli kaupallinen menestys Yhdysvaltain ulkopuolella, jossa se pääsi kahdenkymmenen parhaan joukkoon useissa Euroopan maissa sekä kymmenen parhaan joukkoon Australiassa, Belgiassa, Unkarissa ja Alankomaissa. Yhdysvalloissa kappale pääsi Billboard Hot 100 -listan sijalle kuusi, ja siitä tuli Clarksonin kolmas listan kymmenen parhaan joukkoon päässyt single. Tämän lisäksi se pääsi Yhdysvaltain Adult Top Contemporary -listan kärkeen 21 ei-peräkkäiseksi viikoksi; se on ennätys, jonka kappale jakaa Celine Dionin kappaleen "A New Day Has Come" kanssa.


title: Breakaway (Kelly Clarksonin kappale)

text: Dave Meyersin ohjaama musiikkivideo kuvaa Clarksonin pikkukaupungin nuorena tyttönä, joka seuraa unelmaansa ja josta tulee kansainvälinen tähti. Se sisältää myös kohtauksia elokuvasta "Prinsessapäiväkirjat 2". Clarkson esitti pääosan kappaleen sanoista musiikkivideolla, koska hänestä kappale oli omaelämäkerrallinen. Kriitikot reagoivat myönteisesti siihen, että musiikkivideo on uskollinen keskeiselle teemalle, jonka yhdessä jakavat kappale, elokuva ja Clarksonin henkilökohtainen elämäkerta. Clarkson on esittänyt kappaleen livenä lukuisia kertoja erilaisissa televisio-ohjelmissa, kuten "Saturday Night Livessä", "The Oprah Winfrey Showssa" ja "The Tonight Show with Jay Lenossa". Hän on esittänyt kappaleen myös konserttikiertueillaan, mukaan lukien Stronger Tourilla. "Breakawayn" ovat coveroineet myös monet kilpailijat tosi-tv-laulukilpailuissa.


title: All Nite (Don’t Stop)

text: All Nite (Don’t Stop) on yhdysvaltalaisartisti Janet Jacksonin kappale hänen kahdeksannelta, Damita Jo-studioalbumilta. Sen julkaisi Virgin Records albumin toisena singlenä 29. toukokuuta 2004. Kappaleen sanoittivat ja tuottivat Jackson ja ruotsalaisduo BAG & Arnthor, Jam & Lewisin toimiessa näiden lisäksi vastaavana sanoittajana. ”All Nite (Don’t Stop)” on dancepopkappale, joka sisältää viittauksia electropopista, funkista ja housemusiikista. Kappaleessa käytetään monipuolisesti instrumentteja kuten funk-kitaroita yhdessä samban, grimen ja latinalaisamerikkalaisen musiikin kanssa.


title: Irma Salmi

text: Irma Salmi (s. 10. joulukuuta 1910 Helsinki) oli suomalainen kuvittaja. Hän kuvitti kirjoja, teki postikortteja ja piirsi lehtien kansikuvia, muun muassa Seuraan, ja kuvitti myös Kuluttaja-lehteä.


title: Irma Salmi

text: Salmi opiskeli Vapaassa taidekoulussa ja Ateneumissa.


title: O-Toluidiini

text: o-Toluidiini eli 2-metyylianiliini (CHN) on aniliinin johdannaisiin kuuluva orgaaninen yhdiste. Yhdistettä käytetään muun muassa lääkkeiden, väriaineiden ja kumikemikaalien valmistamiseen. o-Toluidiini on m- ja p-toluidiinien isomeeri.


title: O-Toluidiini

text: Huoneenlämpötilassa o-toluidiini on puhtaana väritöntä tai kellertävää nestettä. Valo ja ilman happi muuttavat sen väriltään punaruskeaksi. o-Toluidiini on veteen hieman liukenevaa ja liukenee paremmin orgaanisiin liuottimiin kuten etanoliin tai dietyylieetteriin sekä laimeisiin happoliuoksiin. Aniliinin tavoin o-toluidiini on heikko emäs.


title: O-Toluidiini

text: o-Toluidiini on voimakkaasti, ihoa, silmiä ja hengitysteitä ärsyttävää ainetta. Se on myös myrkyllistä ja sille altistuminen voi johtaa methemoglobiinin määrän kasvuun veressä, mikä ilmenee muun muassa ihon sinistymisenä. o-Toluidiini on todennäköisesti ihmiselle karsinogeeninen aine.


title: O-Toluidiini

text: o-Toluidiinin valmistuksen ensimmäisessä vaiheessa tolueeni nitrataan eri nitrotolueenien isomeereiksi. Tämän jälkeen isomeerit erotetaan ja o-nitrotolueeni pelkistetään o-toluidiiniksi vedyttämällä. Katalyyttinä reaktiossa voidaan käyttää jalometalleja tai Raney-nikkeliä.


title: O-Toluidiini

text: o-Toluidiinia käytetään useiden väriaineiden, hyönteismyrkkyjen, rikkaruohomyrkkyjen, kumien vulkanoinninkiihdyttimien, kumien hapettumisenestoaineiden ja lääkeaineiden kuten krotamitonin, metolatsonin ja prilokaiinin valmistamiseen.


title: Luettelo pikkuplaneetoista: 430 001–431 000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
430001:stä ja päättyen 431000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 431 001–432 000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
431001:stä ja päättyen 432000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 432 001–433 000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
432001:stä ja päättyen 433000:een.
Kokonaisen luettelon löytää katsomalla Luettelo pikkuplaneetoista.


title: Kare

text: Kare on muun muassa seuraavien henkilöiden nimi:


title: Pansy Division

text: Pansy Division on yhdysvaltalainen punk rock-yhtye, joka perustettiin San Franciscossa vuonna 1991. Yhtyeen jäsenet ovat homoja ja heidän musiikkinsa käsittelevät myös aihetta. Pansy Division on yksi melodisista yhtyeistä, joiden musiikkia kutsutaan "queercore" nimellä.


title: Emmaliina Tulkki

text: Emmaliina Ilona Tulkki (s. 24. maaliskuuta 2000 Tampere) on suomalainen jalkapalloilija, joka edustaa Ruotsin pääsarjassa pelaavaa Linköpings FC:tä. Pelipaikaltaan Tulkki on keskikenttäpelaaja. Hän on yksi Suomen lupaavimmista naisjalkapalloilijoista.


title: Emmaliina Tulkki

text: Tulkki on Tampereen Ilveksen kasvatti. Debyytti Naisten Liigaan nousseessa edustusjoukkueessa tapahtui huhtikuussa 2015 kauden avausottelussa Pallokissoja vastaan. Tulkista tuli tuossa ottelussa historian ensimmäinen 2000-luvulla syntynyt Naisten Liigan pelaaja. Tulkki teki ottelussa myös Ilveksen voittomaalin ja näin ollen hänestä tuli myös historian ensimmäinen 2000-luvulla syntynyt Naisten Liigan maalintekijä.


title: Emmaliina Tulkki

text: Tulkki debytoi huhtikuussa 2015 myös Suomen alle 17-vuotiaiden maajoukkueessa.


title: Omar Khary

text: Omar Khary (s. 12. toukokuuta 1995 Helsinki) on suomalainen jalkapalloilija, joka edustaa Kakkosessa pelaavaa Tampere Unitedia. Pelipaikaltaan hän on keskikenttäpelaaja.


title: Omar Khary

text: Kharyn kasvattajaseura on Helsingin Jalkapalloklubi. Kausilla 2012–2014 hän pelasi seuran kakkosjoukkueessa Klubi 04:ssä Kakkosessa yhteensä 32 ottelua, joissa hän onnistui kertaalleen maalinteossa. HJK:n edustusjoukkueessa Khary debytoi maaliskuussa 2015 Liigacupin voitokkaassa välieräottelussa HIFK:ta vastaan ja oli näin ollen myöhemmin voittamassa Liigacupin mestaruutta. Huhtikuussa 2015 Khary siirtyi testijakson jälkeen Veikkausliigaan nousseeseen Tampereen Ilvekseen. Khary debytoi Veikkausliigassa kesäkuussa 2015 vanhaa seuraansa HJK:ta vastaan tullen vaihdosta kentälle.


title: Jami Manninen

text: Jami Manninen (s. 27. marraskuuta 1987 Pieksämäki) on suomalainen salibandyn pelaaja, joka edustaa Salibandyliigassa pelaavaa Happeeta. Pelipaikaltaan vasemmalta pelaava, 178 senttimetriä pitkä ja 76 kilogrammaa painava Manninen on hyökkääjä.


title: Jami Manninen

text: Manninen aloitti liigauransa Happeen riveissä, mutta kaudeksi 2010-2011 hän siirtyi Sveitsin liigan Alligator Malansiin, jossa hän pelasi yhden kauden. Kaudeksi 2011-2012 hän palasi Suomeen ja Tampereen Classiciin, josta hän siirtyi kaudeksi 2012-2013 takaisin Happeeseen. Manninen voitti Happeen kanssa kaudella 2013-2014 Suomen mestaruuden ja seuraavalla kaudella SM-hopeaa.


title: Jami Manninen

text: Manninen on pelannut myös Suomen salibandymaajoukkueessa vuodesta 2010 lähtien lähes 50 ottelua. Hän oli mukana saavuttamassa MM-hopeaa vuoden 2014 MM-kilpailuista, joissa Manninen teki tehot 2+0. Vuonna 2016 Riiassa hän oli mukana voittamassa Suomelle MM-kultaa tehden tehot 3+1=4


title: Sebastian Brendel

text: Sebastian Brendel (s. 12. maaliskuuta 1988 Schwedt, Saksan demokraattinen tasavalta) on saksalainen ratameloja ja olympiavoittaja. 192 senttimetriä pitkä ja 92 kilogrammaa painava Brendel edustaa KC Potsdamia ja kilpailee kanoottimelonnassa.


title: Sebastian Brendel

text: Brendel saavutti olympiakultaa kanadalaisyksikön 1 000 metriltä vuoden 2012 kesäolympialaisista Lontoosta. Samoissa kisoissa hän oli 200 metrillä 16:s. Vuoden 2016 kesäolympialaisista Rio de Janeirosta Brendel saavutti kultaa sekä kanadalaisyksikön että -kaksikon 1 000 metriltä.


title: Sebastian Brendel

text: MM-kilpailuista Brendel on saavuttanut kymmenen kultaa, viisi hopeaa ja kolme pronssia. Hän on voittanut kanadalaisyksikön maailmanmestaruuden 1 000 metrillä neljä kertaa ja 5 000 metrillä viisi kertaa sekä kanadalaisnelosen maailmanmestaruuden 1 000 metrillä kerran. EM-kilpailuista Brendelillä on 13 kultaa, seitsemän hopeaa ja kolme pronssia. Hän on voittanut kanadalaisyksikön Euroopan-mestaruuden 1 000 metrillä seitsemän kertaa ja 5 000 metrillä kuusi kertaa. Vuoden 2015 Euroopan kisoista Bakusta Brendel saavutti kultaa yksikön 1 000 metriltä.


title: Sebastian Brendel

text: Brendelillä on siis yhteensä 45 arvokisamitalia, jos olympialaiset, MM-kilpailut, EM-kilpailut ja Euroopan kisat lasketaan mukaan.


title: Etelän liike

text: Etelän liike on Etelä-Jemenin itsenäisyyttä tai sen itsehallintoa ajavien ryhmittymien liittouma Jemenissä. Liike tunnetaan myös nimillä Harak, Hirak tai al-Hirak.


title: Etelän liike

text: Etelä-Jemen ja Pohjois-Jemen yhdistyivät Jemenin tasavallaksi vuonna 1990 lähes 40 vuoden eron jälkeen. Etelä-Jemen yritti irrottautua Jemenistä vuonna 1994 käydyssä sisällissodassa, jossa pohjoisen hallinnon joukot miehittivät kuitenkin alueen. Etelän liike perustettiin vuonna 2007. Etelän liike on järjestänyt useaan otteeseen mielenosoituksia sen keskuksena toimivassa etelän satamakaupunki Adenissa. Lokakuussa 2014 pidettyyn mielenosoitukseen osallistui arviolta 100 000 henkilöä. Huthien kapinallisryhmän otettua haltuunsa maan pääkaupunki Sanaan Etelän liike muodosti asejoukkoja Adenin ympäristöön kaupungin turvaamiseksi.


title: Etelän liike

text: Huhtikuussa 2017 Etelän liikkeen edustajat uutisoivat niin sanotun Etelän väliaikaisvaltuuston perustamisesta. Julistuksen taustalla vaikutti presidentti Abdrabuh Mansur Hadin erottama entinen Adenin kuvernööri kenraalimajuri Aidarous al-Zubaidi ja tuhannet adenilaiset osoittivat mieltään julistuksen puolesta. Tammikuussa 2018 etelän separatistien ja hallituksen joukkojen välillä syntyi taisteluja Adenissa. Hadin ja etelän separatistien välit ovat olleet kireät. Konflikti on jakanut myös Jemenissä hutheja vastaan taistelevaa liittoumaa. Saudi-Arabian sanotaan tukevan Hadia ja Yhdistyneiden arabiemiirikuntien Etelän liikettä.


title: Etelän liike

text: Etelän liikkeen ryhmittymät tavoittelevat ryhmästä riippuen joko Etelä-Jemenin täyttä itsenäisyyttä, tai alueen itsehallintoa. Liikkeen kannattajien mielestä etelän asukkaat on pidetty poliittisen vaikuttamisen ulkopuolella ja pohjoisen hallitus ei ole käyttänyt etelän kehittämiseksi tarpeeksi etelän öljylähteistä saatuja tuloja. Etelän liikkeen mukaan pohjoisen ja etelän välillä on myös merkittäviä kulttuurillisia eroja.


title: Ilja Zaharov

text: Ilja Leonidovitš Zaharov (, s. 2. toukokuuta 1991 Leningrad, Venäjän SFNT, Neuvostoliitto) on venäläinen uimahyppääjä ja olympiavoittaja. 177 senttimetriä pitkä ja 70 kilogrammaa painava Zaharov edustaa TsSKA Moskovaa.


title: Ilja Zaharov

text: Zaharov saavutti olympiakultaa kolmen metrin ponnahduslaudasta Lontoon kesäolympialaisista 2012. Samoista kisoista hän voitti hopeaa parikilpailusta Jevgeni Kuznetsovin kanssa.


title: Ilja Zaharov

text: MM-kilpailuista Zaharovilla on yksi kulta parikilpailusta, viisi hopeaa, joista kolme on tullut parikilpailusta ja kaksi henkilökohtaisesta kilpailusta sekä yksi henkilökohtainen pronssi. Uinnin pitkän radan EM-kilpailuiden ohessa käytävistä EM-kilpailuista Zaharov on saavuttanut kaksi kultaa, kolme hopeaa ja yhden pronssin. Uimahyppyjen EM-kilpailuista Zaharovilla on kolme kultaa yksi hopea sekä yksi pronssi. Kesäuniversiadeista hän on saavuttanut kaksi parikilpailukultaa, yhden henkilökohtaisen kullan, yhden parikilpailuhopean sekä yhden henkilökohtaisen pronssin.


title: Ilja Zaharov

text: Rio de Janeiron kesäolympialaisissa 2016 Zaharov teki huonon alastulon 3 metrin ponnahduslaudan välierissä ja sai suorituksestaan 0,0 pistettä.


title: Ilja Zaharov

text: Zaharovin valmentajana on toiminut vuodesta 1998 lähtien Tatjana Korobko. Zaharov on naimisissa. Vuonna 2012 hänet valittiin vuoden uimahyppääjäksi maailmassa.


title: Karijoen kirkko

text: Karijoen kirkko on Salomon Köhlströmin vuosina 1808–1812 Karijoelle rakentama puinen erivartinen ristikirkko. Kirkkoon liittyy Köhlströmin rakentamille kirkoille tyypillinen moninivelinen kellotapulia muistuttava torni alttaria vastapäätä olevassa sakarassa. Kirkon kellot ovat vuosilta 1807 ja 1816. Runkohuoneen muoto ja suhteet edustavat uusklassismia. Sisäkatteena kirkossa on korkea puuholvi. Kirkon pinta-ala on 463 neliömetriä, ja siellä on istumapaikkoja 420 hengelle. Kirkkoa on korjattu vuosina 1904, 1914, 1954 ja 1977. Kirkon 18-äänikertaiset urut on valmistanut Kangasalan urkutehdas vuonna 1960. Alttaritaulun "Hyvä Paimen" vuodelta 1954 on maalannut Kaarlo Lamminheimo. Kirkon saarnatuolin on tehnyt karijokinen puuseppä Mikael Sundstedt. Viimeistään vuoden 1904 aikana kirkko maalattiin ulkoa valkoiseksi, mutta nykyisen keltaisen värinsä se sai vuonna 1972. Sisätilojen maalauskoristeluja peitettiin 1950-luvulla ja palautettiin uudestaan näkyville 1977.


title: Karkkilan kirkko

text: Karkkilan kirkko (aiemmin "Pyhäjärven Ul kirkko") on Karkkilan seurakunnan kirkko. Se on laihialaisen Matti Öistin 1781 rakentama puinen erivartinen ristikirkko. Kirkon yksityiskohdissa on uusklassisimin piirteitä. Sakaroita pidentävät pienet eteiset ja sakasti. Ulkokatteena on aumakatto, jonka ristiharjalla on pieni kattoratsastaja. Sisäkatteena on laakeat puuholvit. Kirkon pinta-ala on 370 neliötä ja siellä on istumapaikkoja 650 hengelle. Kirkon 18-äänikertaiset urut on valmistanut Kangasalan urkutehdas 1970. Alttarin lasimaalaus "Seimen lapsi" hankittiin 1925, ja se on taiteilija F. X. Zettlerin tekemä. Erillisen kellotapulin rakensi Martti Tolpo 1804. Se uusittiin 1844.


title: Karkkilan kirkko

text: Kirkkoa on korjattu vuosina 1872, 1899, 1925 ja 1954. Kirkon ulkoseinät maalattiin punaiseksi 1825, keltaiseksi 1873 ja uudestaan punaiseksi 1954. Peruskorjaus kirkossa tehtiin 1981, jolloin vietettiin kirkon 200-vuotisjuhlaa. Kirkon nykyasu on arkkitehti Jari Reposen suunnittelema.


title: Karkkilan kirkko

text: Tapulin keskikerrosta käytettiin vuoteen 1859 viljamakasiinina, pohjakerroksen läpi kuljettiin kirkkotarhaan.


title: Karkkilan kirkko

text: Tarkkaa tietoa ei ole, milloin Pyhäjärvi, alkujaan Pahajärvi, josta Karkkila on myöhemmin erotettu omaksi kunnakseen, sai kappelioikeudet, mutta kuninkaalle lähetetyn anomuskirjeen perusteella on oletettu sen tapahtuneen 1654. Sitä ennen se kuului Vihdin seurakuntaan ja sitä kautta Lohjan laajaan kirkkopitäjään. Omaksi kirkkoherrakunnaksi se erotettiin 1881.


title: Karkkilan kirkko

text: Ensimmäinen kirkko rakennettiin noin 1660, ja se oli aluksi saarnahuone. Sen paikka oli todennäköisesti nykyisen kirkon eteläpuolella. Se oli pieni, kooltaan 15 ¾ × 7 kyynärää. Siinä oli miesten puolella 8 penkkiä ja naisten puolella 10 penkkiä. Eteisessä oli kolme ikkunaa. Pohjoissivulla oli sakaristo. Kirkon sisustuksesta on jäljellä muun muassa vanha kaappi punaiseksi maalattuna. Kirkon vieressä oli pieni kellotapuli, jossa oli yksi kello, joka särkyi 1697. Vasta 1740 se valettiin uudelleen ja samalla suurennettiin. Valun teki Turussa mestari Nähsman. Samana vuonna kirkon alle rakennettiin viinikellari. Vanhan kirkon alle haudattin viimeinen vainaja 1798, jolloin uusi kirkko oli jo käytössä. Riitaisan suunnittelun uuden kirkon paikasta päätti Vihdin seurakunnan kirkkoherra Yrjö Lagus valitsemalla nykyisen sijainnin. Laguksen muistomerkki vuodelta 1863 on kirkon vieressä ja kertoo hänen arvostuksestaan.


title: Karkkilan kirkko

text: Huonoon kuntoon menneen tapulin tilalle valmistui uusi 1804. Rakennusmestari oli Martti Tolpo Vaskijärven Hongostosta. Vanhan kellon lisäksi siihen tuli myöhemmin uusi pienempi kello.


title: Karkkilan kirkko

text: Vaikka seurakunta erotettiin omaksi seurakunnakseen keisarin käskykirjeellä 1861, käytännön toimiin ei päästy ennen kuin kirkkoherran ja kappalaiset virat tulivat avoimiksi. Itsenäisen seurakunnan ensimmäinen kirkkoherra oli Anders Adrian Candolin. Pyhäjärvellä oli ollut todennäköisesti kolme papin asuntoa ennen nykyistä, vuonna 1900 valmistunutta rakennusta.


title: Karkkilan kirkko

text: Kirkko sai urut 1873. Aluksi ne olivat 6-äänikertaiset, mutta 1908 ne laajennettiin 13-äänikertaisiksi.


title: Karkkilan kirkko

text: Hautausmaata kirkon ympärillä laajennettiin aikojen kuluessa muutaman kerran, mutta vuonna 1939 otettiin Keinumäellä käyttöön uusi hautausmaa.


title: Karkkilan kirkko

text: Nykyiseen kirkkoon tehtiin ensimmäiset laajemmat korjaustyöt 1954, jolloin se laudoitettiin sisäpuolelta. Se sai myös sähkölämmityksen vuodesta 1899 käytössä olleen kamiinalämmityksen tilalle. Kirkko maalattiin jälleen punaiseksi.


title: Karkkilan kirkko

text: Kun Karkkila erotettiin kauppalaksi Ul. Pyhäjärven kunnasta 1932, seurakunta jäi yhteiseksi. Vuonna 1969 kuntaliitoksen yhteydessä seurakunnan uudeksi nimeksi tuli Karkkilan seurakunta.


title: Kestävyysvaje

text: Kestävyysvaje (engl. ) on talouspolitiikan käsite, joka kuvaa julkisen talouden velkaantumista tilanteessa, jossa julkiset menot kasvavat väestön ikääntymisen takia. Kestävyysvajetta syntyy muun muassa siksi, että veroja ei nosteta välttämättömien menojen kasvaessa.


title: Kestävyysvaje

text:
Suomen valtiovarainministeriö määritteli kestävyysvajeen vuonna 2012 Suomen taloudessa seuraavasti:
”"kestävyysvaje tarkoittaa, paljonko julkisen talouden rahoitusasemaa tulisi parantaa välittömästi, jotta julkisen talouden velkaa ei tarvitsisi lisätä, kun väestön ikääntyminen alkaa kasvattaa julkisia menoja. Kestävyysvaje muodostuu kolmesta tekijästä: nykyisen julkisen velan tulevista korkomenoista, julkisen talouden nykyisestä alijäämästä sekä tulevien alijäämien nykyarvosta."”


title: Kestävyysvaje

text: Teknisesti kestävyysvaje lasketaan siten, että tehdään oletuksia työllisyyden, tuottavuuden ja eläkesijoitusten tuoton kehityksestä, arvioidaan kuinka paljon ikäsidonnaiset julkiset menot kasvavat, kun väestö ikääntyy väestöennusteiden mukaisesti, pidetään muiden julkisten menojen BKT-osuus vakiona ja veroaste kiinnitettynä. Näin voidaan laskea, pysyykö julkinen velka kurissa ja jos ei, kuinka paljon menoja ja tuloja täytyy sopeuttaa, jotta julkisen velan BKT-osuus ei kasva joidenkin raja-arvojen yli, esimerkiksi yli EMU-kriteerien.


title: Kestävyysvaje

text: Poliittisessa päätöksenteossa Suomen hallitus nojaa Valtiovarainministeriön arvioon kestävyysvajeesta. Valtiovarainministeriön julkisen talouden pitkän aikavälin kestävyystarkastelut perustuvat Euroopan unionissa yhteisesti sovituille tietosisällöille ja laskentamenetelmille.


title: Kestävyysvaje

text: Kestävyysvajeen määrä riippuu sovellettavasta laskentatavasta. Ekonomistien keskuudessa ei vallitse konsensusta kestävyysvajeen laskennan oikeasta määritelmästä. Esimerkiksi tammikuun 2010 ja maaliskuun 2011 välillä laskettiin seuraavia Suomea koskevia kestävyysvajearvioita:


title: Kestävyysvaje

text: Kestävyysindikaattoreista tunnetuin lienee Euroopan komission pitkän aikavälin kestävyysvaje S (engl. "S-sustainability indicator"). Nimenomaan tästä mittarista puhutaan, kun julkisuudessa käydään keskustelua kestävyysvajeesta. Se kertoo, kuinka suuri sopeutus julkiseen talouteen tarvitaan laskelman perusvuonna, jotta julkisen sektorin diskontatut tulot vastaavat sen diskontattuja menoja indikaattorin äärettömän pitkällä tarkastelujaksolla. Indikaattorilla on rajoite, jonka mukaan julkisen sektorin on viimeistään tarkastelujakson viimeisellä periodilla (maailman lopun koittaessa) maksettava velkansa yksityiselle sektorille.


title: Kestävyysvaje

text: Indikaattori johdetaan julkisen vallan dynaamisesta budjettirajoitteesta:


title: Kestävyysvaje

text:
formula_1
missä formula_2 on reaalinen velka, formula_3 on julkiset menot, formula_4 on tulonsiirrot ja formula_5 verot. Edelleen budjetti voidaan jakaa primäärijäämään formula_6, joka on formula_7 ja velan korkomenoihin formula_8, missä formula_9 on korko. Kirjoittamalla dynaaminen budjettirajoite suhteessa BKT:n saadaan:


title: Kestävyysvaje

text:
formula_10
missä formula_11 on BKT:n kasvu. Finanssipolitiikan sekvenssi puolestaan on julkisten
menojen, tulonsiirtojen ja verojen aikasarja, johon lisätään velan alkuarvo formula_12.


title: Kestävyysvaje

text: Ollakseen kestävää, finanssipolitiikan täytyy noudattaa seuraavaa rajoitetta:


Kestävyysvaje


title: Kestävyysvaje

text: missä reaalikorko sekä talouskasvu odotetaan vakioisiksi. Finanssipolitiikka on siis kestävää, jos tulevien primääriylijäämien nykyarvo ei ylitä julkisen velan alkuarvoa. Toisin sanoen, jos valtiolla on velkaa hetkellä t=0, sen täytyy kyetä kattamaan se tulevilla budjetin ylijäämillä.


title: Kestävyysvaje

text: Edellä johdettua finanssipolitiikan pitkän aikavälin sääntöä manipuloimalla Blanchardin esitysten mukaisesti voidaan tarkastella kestävyyttä. Kestävyyden takaava veroaste on:


title: Kestävyysvaje

text: missä oletetaan menot formula_15 ja tulonsiirrot formula_16 suhteessa BKT:n annettuna, eli niiden suhteen politiikka on kiinnitetty pitkälle tulevaisuuteen. Johdetut tulokset perustuvat lisäksi oletukseen, että reaalinen korko on suurempi kuin reaalinen talouskasvu. Jos reaalinen talouskasvu on reaalikorkoa suurempi, julkisen vallan kannattaa velkaantua, sillä talouskasvu syö velan ja velanhoitomenot niin kauan kuin kasvu ylittää koron. Kaava ilmaisee, kuinka paljon veroastetta tulee korottaa, jotta julkinen talous palaa kestävälle uralle. Kestävä veroaste vastaa diskontattua tulevan kulutuksen, tulonsiirtojen ja alkuperäisen velan nettokasvun summaa.


title: Kestävyysvaje

text: Kestävyyden riippuvuus tarkasteluhetken julkisen talouden tilan ja tulevaisuuden päätösten vaikutuksesta on helpointa tunnistaa, kun siirrytään käyttämään Euroopan komission tapaa kirjoittaa 􏰃􏰂S-indikaattori, pitäytyen Blanchardin notaatioissa


title: Kestävyysvaje

text: Kaavasta nähdään, että kestävyysvaje riippuu voimakkaasti lähtötilanteesta t sekä tulevaisuudesta. Pitkän aikavälin kestävyyteen vaikuttavat laskentahetken velan tulevat korkomenot sekä lähtöhetken perusjäämä (julkiset menot, tulonsiirrot ja verot). Yhdessä ne kuvaavat kuinka kaukana julkinen talous on tilasta, jossa julkisen velan suhde BKT:n pysyisi vakiona. Jälkimmäinen osa laskee yhteen tulevaisuuden arvioituja ikääntymisen kustannuksia ja omaisuustuloja olettaen, että talouspolitiikkaa ei muuteta.


title: Kestävyysvaje

text: S osoittaa, kuinka kestävyysvajeen, arvioiminen vaatii tulevien menojen, tulonsiirtojen ja talouden kehityksen arvioimista. Yleensä kestävyysvajelaskelmissa oletetaan, että tavanomaisen 2 - 3 vuoden mittaisen ennustejakson jälkeen talous kasvaa potentiaalinsa mukaisesti, tyypillisesti noin 1,6–1,8 prosentin vuosinopeudella. Koska kestävyysvajeen arvioon liittyy huomattavaa epävarmuutta ja se on herkkä tehdyille oletuksille, eri tahojen tuottamissa kestävyysvajearvioissa on huomattavia eroja.


title: Kestävyysvaje

text: Muun muassa Pertti Haaparanta on arvostellut kestävyysvajelaskelmia talouspolittiisen keskustelun pohjana niiden puutteellisuuden vuoksi. Hänen mukaansa laskelmien kokonaistaloudelliset taustaoletukset ovat ristiriidassa laskelmien tulosten kanssa, velan kehityksen arviointi perustuu kyseenalaisille oletuksille ilman mitään herkkyysanalyysejä. Oletukset valtion velan korosta ja tuottavuuden kasvusta ovat puutteellisesti perusteltuja. Laskelmien oletusta, että julkisilla menoilla ei ole kasvuvaikutuksia, hän pitää myös ongelmallisena.


title: Koppenberg

text: Koppenberg on 77 metriä korkea mäki Oudenaarden lähistöllä Itä-Flanderissa Belgiassa. Koppenbergille nousu on osa Flanderin ympäriajoa ja sen yksi haastavimmista osuuksista. Nousu on haastava mukulakivipäällysteen ja enimmillään 22 prosentin kaltevuuden vuoksi.


title: Kieran Trippier

text: Kieran John Trippier (s. 19. syyskuuta 1990 Bury) on englantilainen jalkapalloilija, joka edustaa Valioliigassa pelaavaa Tottenham Hotspuria. Hän kuuluu myös Englannin jalkapallomaajoukkueeseen. Pelipaikaltaan oikeajalkainen Trippier on oikea laitapuolustaja.


title: Kieran Trippier

text: Trippier on Manchester Cityn kasvatti. Hän edusti seuraa vuodet 2008–2012, mutta ei pelannut yhdessäkään joukkueen virallisessa ottelussa. Vuosina 2010–2011 hän kävi kahdesti lainalla Mestaruussarjan Barnsley FC:ssä. Elokuussa 2011 hän siirtyi lainalle Mestaruussarjan Burnley FC:hen, jossa hän pelasi kauden 2011–2012 ensimmäisen puoliskon aikana 25 ottelua tehden yhden osuman.


title: Kieran Trippier

text: Trippier siirtyi kauden 2011–2012 puolessavälissä, tammikuussa 2012, pysyvällä sopimuksella Burnleyhyn. Hänet valittiin Mestaruussarjan tähdistökenttään kausilla 2012–2013 ja 2013–2014 sekä Burnleyn vuoden pelaajaksi avauskaudellaan 2011–2012. Kaudeksi 2014–2015 Burnley nousi Valioliigaan ja Trippier teki pääsarjadebyyttinsä elokuussa 2014 Chelsea FC:tä vastaan. Hän pelasi täydet minuutit kaikissa kauden 38 ottelussa.


title: Kieran Trippier

text: Kesäkuussa 2015 Trippier solmi sopimuksen Valioliigan Tottenham Hotspurin kanssa. Ensimmäisellä Tottenham-kaudellaan hän pelasi kuusi valioliigaottelua ja toisella 12. Eurooppa-liigassa hän debytoi kaudella 2015–2016 ja Mestarien liigassa kaudella 2016–2017. Kaudella 2017–2018 hän sai enemmän vastuuta pelaten 24 pääsarjaottelua.


title: Kieran Trippier

text: Trippier on pelannut monissa Englannin nuorten maajoukkueissa. Viimeksi, vuosina 2010–2011, hän edusti alle 21-vuotiaiden maajoukkuetta, jossa hän pelasi kaksi ottelua. Englannin A-maajoukkueeseen hänet valittiin ensimmäisen kerran kesäkuussa 2017. Ensimmäisen maaottelunsa hän pelasi ystävyysottelussa Ranskaa vastaan 13. kesäkuuta 2017. Ensimmäisen arvokilpailujen karsintaottelunsa hän pelasi Liettuaa vastaan lokakuussa 2017.


title: Kieran Trippier

text: Ensimmäisen arvokilpailujen lopputurnauksen ottelunsa Trippier pelasi Tunisiaa vastaan MM-kilpailuissa 2018. Ensimmäisen maajoukkuemaalinsa hän teki 11. heinäkuuta 2018 vapaapotkulla Kroatiaa vastaan.


title: Syvänniemen kirkko

text: Syvänniemen kirkko on Johan Victor Strömbergin suunnittelema Kuopion Karttulan Syvänniemelle vuonna 1925 tiilestä ja betonista rakennettu tornillinen pitkäkirkko, jonka kuori on kolmitaitteinen. Kuoren vieressä on muuta kirkkoa matalampi sakasti. Kirkon torni on sisäänkäyntipäässä, kellot ovat vuodelta 1925. Kirkon runkohuoneessa on satulakatto. Kirkkoa on korjattu vuonna 1950. Kirkon pinta-ala on 420 neliötä ja istumapaikkoja siellä on 500 hengelle. Alttaritaulun "Kristus ristillä" on maalannut Arthur Heickell 1911. Kirkon 14-äänikertaiset urut on valmistanut Kangasalan urkutehdas 1926. Kirkkoa käytetään kesäisin ja joulun aikaan, se on suosittu hääkirkkona ja konserttien pitopaikkana.


title: Syvänniemen kirkko

text: Kirkon vierustalla on sankarimuistomerkki vuosina 1939-1945 menehtyneiden, kirkon takana sijaitsevan Syvänniemen hautausmaan sukuhaudoissa lepäävän 11 sankarivainajan muistoksi.


title: Kakhi Kakhiašvili

text: Kakhi Kakhiašvili tai Akákios Kakiasvílis (, , s. 13. heinäkuuta 1969 Tskhinvali, Georgian SNT) on georgialais-kreikkalainen uransa jo päättänyt painonnostaja ja olympiavoittaja. Kakhiašvili on 176 senttimetriä pitkä ja painoi aktiiviurallaan 89-97 kilogrammaa. Hänen äitinsä on kreikkalainen ja isänsä georgialainen.


title: Kakhi Kakhiašvili

text: Kakhiašvili saavutti urallaan kolme olympiakultaa. Ensimmäinen olympiakultamitaleista tuli vuodelta 1992 Barcelonasta Yhdistyneen joukkueen riveistä 90 kilogramman sarjasta. Kaksi muuta tulivat Kreikan riveissä vuosien 1996 ja 2000 kesäolympialaisista 99 kilon (1996) ja 94 kilon (2000) sarjoista nimellä Akákios Kakiasvílis. Kakhiašvili on neljän painonnostajan joukossa, jotka ovat onnistuneet voittamaan kolme olympiakultaa peräkkäisissä kisoissa.


title: Kakhi Kakhiašvili

text: Kakhiašvili edusti isänsä kotimaata Georgiaa vuoteen 1995 asti. Hän saavutti sen riveissä MM-pronssia, kaksi EM-kultaa sekä yhden EM-hopean. Kreikkaa Kakhiashvili edusti ensimmäisen kerran, nimellä Akákios Kakiasvílis, vuonna 1994, jolloin hän saavutti MM-pronssia. Kreikan riveissä hän saavutti tuon MM-pronssin ja kahden olympiakullan lisäksi kolme MM-kultaa, yhden EM-hopean ja yhden EM-pronssin. Kakhiašvili saavutti urallaan arvokisamitaleita 90-, 91-, 94- ja 99-kiloisten sarjasta.


title: Kakhi Kakhiašvili

text: Hänet tunnettiin lempinimellä "Computer" (), joka perustui hänen kykyynsä sulkea kisatilanteessa mielestään kaikki epäolennainen.


title: Alexandre Bolduc

text: Alexandre Bolduc (s. 26. kesäkuuta 1985) on kanadalainen jääkiekkoilija, joka pelaa KHL Medveščak Zagrebissa.


title: Alexandre Bolduc

text: Bolduc pelasi QMJHL:ssä neljä kautta Rouyn-Noranda Huskiesin ja Shawinigan Cataractesin paidassa. Tehtyään toisella kaudella 14 maalia ja 43 pistettä, Bolduc tuli varatuksi St. Louis Bluesiin neljännellä kierroksella numerolla 127. Junioriuransa loputtua hän teki sopimuksen ECHL-joukkue Bakersfield Condorsin kanssa.


title: Alexandre Bolduc

text: Ensimmäisellä kaudellaan Condorsissa Bolduc nostettiin ylös AHL:ään Manitoba Mooseen. Hän teki Moosessa runkosarjan aikana 37 pistettä ja sai sopimuksen sen NHL-yhteistyöseura Vancouver Canucksiin 9. heinäkuuta 2008.


title: Alexandre Bolduc

text: Bolduc jatkoi Moosessa osana Canucksin organisaatiota myös kaudella 2008–2009. 25. marraskuuta 2008 hän sai kutsun Canucksin NHL-kokoonpanoon korvaamaan loukkaantunutta Ryan Johnsonia. 27. marraskuuta hän pelasi ensimmäisen ottelunsa NHL:ssä Calgary Flamesia vastaan. Hän teki ensimmäisen maalinsa 2. tammikuuta 2011 Colorado Avalanchen Craig Andersonia vastaan.


title: Alexandre Bolduc

text: 2. heinäkuuta 2011 Bolduc jätti Vancouverin siirtyen Phoenix Coyotesiin vuoden kaksisuuntaisella sopimuksella.


title: Alexandre Bolduc

text: 5. heinäkuuta 2013 Bolduc jätti Coyotesin kahden vuoden pisteettömän ajan jälkeen. Hän siirtyii vuoden sopimuksella St. Louis Bluesiin. Kaudella 2013–2014 hän pelasi Bluesin farmijoukkue Chicago Wolvesissa, jossa teki 37 pistettä 59 pelissä.


title: Alexandre Bolduc

text: 1. heinäkuuta 2014 Bolduc palasi Coyotesin organisaatioon tehtyään vuoden mittaisen kaksisuuntaisen sopimuksen Arizonan kanssa.


title: Zangmun pato

text: Zangmun pato on vesivoimala Brahmaputrajoella Tiibetin autonomisella alueella Kiinassa. Voimalan teho on 510 megawattia. Voimalan pato on 116 metriä korkea. Voimala rakennettiin yli kolmen tuhannen metrin korkeuteen merenpinnan yläpuolelle ja se maksoi 1,3 miljardia euroa.


Siirtolaisaluksen uppoaminen Libyassa 2015 on 19. huhtikuuta 2015 Välimerellä Libyasta noin 100 kilometriä Italian rannikolle tapahtunut onnettomuus, jossa hukkui mahdollisesti jopa 800 laitonta siirtolaista heitä kuljettaneen kalastaja-aluksen kaaduttua. Uhrit olivat syyrialaisia, eritrealaisia ja somalialaisia. Heidän joukossaan oli myös lapsia.


title: Siirtolaisaluksen uppoaminen Libyassa 2015

text: Osa uhreista oli suljettu kansien alle. Aluksen tunisialainen kapteeni ja syyrialainen perämies selvisivät onnettomuudesta ja pidätettiin. Kalastaja-alus oli törmännyt portugalilaiseen kauppa-alukseen, joka oli ollut tulossa auttamaan. Kalastaja-aluksella syntyi paniikki, ja se kaatui.


title: Pop’n’Roll

text: Pop’n’Roll on MTV3-kanavalla esitetty viihdeohjelma, jossa Jaakko Saariluoman ja Mikko Kuustosen johtamat joukkueet kilpailivat erilaisissa musiikkiin liittyvissä tehtävissä vaihtuvien vieraiden kanssa. Ohjelmaa juonsi Jenni Pääskysaari.


title: Pop’n’Roll

text: Ohjelman ensimmäinen tuotantokausi kuvattiin joulukuussa 2013 ja esitettiin maalis–toukokuussa 2015. Ohjelmalle kuvattiin toinen tuotantokausi marras–joulukuussa 2015 ja se esitettiin helmi–huhtikuussa 2016.


title: Pop’n’Roll

text: Ohjelma perustuu suomalaiseen Rabbit Filmsin kehittämään formaattiin.


title: Muinaisvalaat

text: Archaeoceti oli esihistoriallisia valaita sisältänyt alalahko. Siihen kuuluivat varhaiset valaisiin luetut eläimet, jotka olivat varhaisempia kuin alalahkot hammasvalaat ("Odontoceti") ja hetulavalaat ("Mysticeti"). Ne elivät eoseenikaudella noin 53–37 miljoonaa vuotta sitten. Valaat ovat kehittyneet samasta kantamuodosta kuin sorkkaeläimet, lahkosta "Mesonychia".


title: Muinaisvalaat

text: "Archaeoceti"-alalahkoon kuuluvia heimoja olivat "Pakicetidae", "Ambulocetidae", "Remingtonocetidae", "Protocetidae", "Dorundontidae" ja "Basilosauridae". Varhaisin näistä heimoista oli "Pakicetidae", johon kuuluvat eläimet kävelivät neljällä jalalla ja elivät enimmäkseen maalla. Niillä oli pitkät, kapeat jalat ja häntä, ja ne saattoivat saavuttaa nykysuden koon. Niitä on löydetty vain Luoteis-Intian ja Pohjois-Pakistanin makeavetisten purojen pohjakerrostumista, ja ne olivat luultavasti ennemminkin kahlaajia kuin uimareita.


title: Muinaisvalaat

text: Lukuisia "Pakicetidae"-heimoon kuuluvia fossiileita on löydetty, mutta ei ollenkaan kokonaisia luurankoja. Hampaiden koko oli lajikohtaista: pienemmillä yksilöillä oli saman suuruiset hampaat kuin nykyajan kalansyöjillä, kun taas suurempien yksilöiden hampaat muistuttivat hyeenan hampaita. Heimon eläimet saattoivat olla petoja tai raadonsyöjiä. Niiden kallo ja hampaat eivät muistuta nykyvalaiden kalloa ja hampaita, mutta niillä oli samanlaiset kuuloluut kuin valaalla, mikä osoittaa niiden kuuluvan valaisiin.


title: Muinaisvalaat

text: Heimon "Ambulocetidae" eläimet olivat jo sopeutuneet täysin vesielämään. Niillä oli suuret, krokotiilimaiset jalat ja vahva häntä. Pohjakerrostumat viittaavat siihen, että ne elivät rannikkoseuduilla ja löytyneiden luiden tiiviys siihen, että ne krokotiilin tavoin väijyivät saaliitaan sen sijaan, että olisivat tehneet nopeita hyökkäyksiä.


title: Muinaisvalaat

text: Vanhin tunnettu valas, "Himalayacetus" on 53,5 miljoonaa vuotta vanha ja kuuluu "Ambulocetidae"-heimoon.


title: Muinaisvalaat

text: Yksi heimon fossiileista, "Ambulocetus natans", on lähes täydellinen ja siitä saadaan tällä hetkellä pääosa varhaisten valaiden evoluutiota koskevasta tiedosta. "Ambulocetus natans" oli urosmerileijonan kokoinen ja sillä oli suuri pää, pitkä kuono ja vahvat hampaat. Pää, niska ja selkä olivat lihaksikkaat ja pyrstö pitkä ja yksihaarainen. Alaleuka osoittaa, että "Ambulocetuksella" oli leuan takaosassa poikkeuksellisesti pehmeää kudosta, joka yhdisti leuan välikorvaan. Kudos vastasi osittain nykyisten hammasvalaiden kuuloaistimuksen muodostamiseen osallistuvaa rakennetta.


title: Muinaisvalaat

text: Eläinten silmät olivat selkäpuolella, kallon sivuilla. Takaraajat olivat lyhyet, mutta jalkaterät pitkät. Eturaajoissa oli lyhyet sorkat. "Ambulocetus" luultavasti ui nykysaukon tavoin takajalkojaan apuna käyttäen, mutta ei pystynyt kannattelemaan painoaan maan päällä.


title: Muinaisvalaat

text: Heimon "Remingtonocetidae" eläimillä oli lyhyet raajat, mutta vahva häntä, jota ne ilmeisesti käyttivät uimiseen. Niiden selkänikamat olivat litteät. Pitkä kuono, pienet silmät ja korvien muoto viittaavat siihen, että niillä oli huono näkö ja että ne turvautuivat pääasiallisesti kuuloaistiinsa. Suuret ja toisistaan kaukana olevat korvat luultavasti auttoivat veden alla kuulemista. Kallon muoto vaihteli yksilöllisesti, mikä viittasi ehkä eroihin ruokavaliossa.


title: Muinaisvalaat

text: Vaikka heimon eläimet pystyivät pitkästä kaulasta ja suurista takaraajoista päätellen todennäköisesti elämään myös maalla, pohjakerrostumista tehdyt löydöt viittaavat siihen, että ne elivät rannikkoseuduilla sameissa vesissä. Fossiileita on löydetty vain Pakistanista ja Intiasta.


title: Muinaisvalaat

text: Suurin osa löydetyistä fossiileista ovat kalloja ja alaleukoja. Eläinten koko luultavasti vaihteli melko paljon, ja pienimmät yksilöt olivat "Pakicetuksen" ja suurimmat "Ambulocetuksen" kokoisia.


title: Muinaisvalaat

text: "Protocetidae"-heimon eläimet olivat monipuolinen ryhmä, mutta niitä yhtisti vahvat häntä ja takaraajat, mikä viittasi hyvään uimataitoon. Takaraajat olivat kuitenkin luultavasti lyhyet, ja joidenkin yksilöiden lantio ei ollut kiinnittynyt selkärankaan, jolloin ne eivät olisi voineet kannatella painoaan maalla. Ne vaikuttivat suuresti valaiden evoluution 47–41 miljoonaa vuotta sitten leviämällä kaikkialle maailman meriin. Niillä oli suuret silmät ja kuono, ja sieraimet olivat vanhempia valaita korkeammalla, mikä viittasi siihen, että ne saattoivat hengittää nykyisten valaiden tapaan pää vaakasuorassa asennossa. Se oli ensimmäinen merkki puhallusaukon kehityksestä. Hampaat vaihtelivat yksilöittäin, mutta ne alkoivat muistuttaa nykyisten valaiden hampaita ja protocetidit käyttivät niitä luultavasti aktiivisesti metsästykseen.


title: Muinaisvalaat

text: Heimojen "Basilosauridae" ja "Dorudontidae" eläimillä oli pitkä ja joustava selkäranka. Niiden takaraajat olivat lähes surkastuneet ja eturaajat olivat räpylämäiset, mikä kieli niiden täydellisestä sopeutumisesta vesielämään. Lapaluut olivat leveät, ja eläimillä oli myös etummaiset olkalisäkkeet ja pienet kuopat lapaluissa ("fossa supraspinata)." Kyynärluut olivat suuret ja kyynärlisäkkeet poikittain litteät, ja ranteet ja distaaliset kyynärvarret olivat litteät ja käsien tasossa. Kaulanikamat olivat puolestaan lyhyet, rinta- ja lannenikamat keskenään samanpituiset, ristinikamat puuttuvat kokonaan ja lyhyt pyrstö oli luultavasti haaroittunut.


title: Muinaisvalaat

text: Niillä ei kuitenkaan nykyisten hammas- ja hetulavalaiden tapaan ollut hetuloita tai kykyä kaikuluotaukseen. Basilosauridit ja dorudontidit ovat vanhimpia valaita, joiden koko luuranko tunnetaan.


title: Esseitä

text: Esseitä on ainakin seuraavien kirjoittajien esseekokoelman nimi:


title: Dom Pérignon

text: Dom Pierre Pérignon (1638–1715) oli ranskalainen benediktiiniläismunkki, jota pidetään samppanjan merkittävimpänä yksittäisenä kehittäjänä. Monet hänen samppanjan valmistukseen liittyvistä keksinnöistään ovat edelleen käyttökelpoisia.


title: Dom Pérignon

text: Dom Pérignon nimitettiin Marne-joen laaksossa sijaitsevan Hautvillers'n luostarin varainhoitajaksi 1668. Luostari oli suuntautunut viinin tuotantoon: sillä oli omia viiniviljelmiä, se keräsi kymmenyksensä paikallisten viljelijöiden rypäleinä tai viininä ja se pyrki saamaan haltuunsa isännättömiä tai maksukyvyttömien talonpoikien viinitarhoja.


title: Dom Pérignon

text: Pérignon kehitti rypäleiden korjuu- ja puristusmenetelmiä niin, että valkoista samppanjaa pystyttiin tekemään tummista rypäleistä. Näin viinin kuohumisen riskiä saatiin pienennettyä. Hän havaitsi, että rypäleet pitää kerätä aamulla ja puristimet tuoda lähelle korjuupaikkaa. Hän kehitti sekoitustekniikoita ja alkoi erotella puristuksen eri vaiheissa saatavaa mehua. Hän havaitsi, että pullottaminen säilytti viinin paremmin kuin tynnyrissä säilytys. Lisäksi hän kehitti 47-vuotisen uransa aikana myös muun muassa korkkeja, kellarointia, viiniköynnösten hoitoa ja useita valmistustekniikoita.


title: Dom Pérignon

text: Pérignon pyrki estämään viiniään kuplimasta, joskin hän viimeisinä vuosinaan tekikin kokeiluja kuohuvalla samppanjalla ja myi sitä. Kuohuva samppanja nousi kuitenkin suosituksi vasta hänen kuolemansa jälkeen. Pérignonin työ jäi pitkäksi aikaa unohduksiin, kunnes hänen ansionsa tunnustettiin jälleen 1900-luvulla.


title: Dom Pérignon

text: Pérignon oli itse raitis. Toisin kuin usein väitetään, hän ei ollut sokea eikä hänellä ollut salaista reseptiä samppanjan valmistamiseen.


title: Imunuoliaiset

text:
Imunuoliaiset ("Balitoridae") on itäaasialainen, karppikaloihin kuuluva makeiden vesien kalaheimo.
"Balitoridae"-heimoon luetaan nykyisin noin 145 lajia. Imunuolisisten vatsa- ja rintaevistä on muodostunut imukuppimainen tarttumaelin. Lajit muistuttavat usein huomattavasti toisiaan, ja niiden erottamien ulkonäön perusteella on vaikeaa.


title: Imunuoliaiset

text: Kivennuoliaiset (heimo "Nemacheilidae") luettiin vielä hiljattain "Balitoridae"-heimoon kuuluvaksi alaheimoksi, ja heimo käsitti yhteensä noin 500 lajia.


title: Henri Alén

text: Henri Alén (s. 24. helmikuuta 1978 Vantaa) on suomalainen kokki, keittiömestari ja ravintoloitsija. Hän omistaa Helsingissä viisi ravintolaa, jotka ovat nimeltään Muru, Pastis, Kaartin Hummeri & Hodari, Finnjävel ja Bystro. Vuonna 2010 avattu Muru valittiin vuonna 2012 Vuoden ravintolaksi.


title: Henri Alén

text:
Alén on esiintynyt Jimillä esitettävässä televisio-ohjelmassa "Henkka & Niki vs. Amerikka", jossa Alén ja Niki Thieulon kiersivät Yhdysvalloissa ja Kanadassa haastamassa sikäläisiä kokkeja. Alén on esiintynyt myös muun muassa ohjelmissa Sokkokokki, Tuubi, Haasta Hans, David Hasselhoff Show, Posse, MasterChef VIP, Finnjävel – ravintola helvetistä, Inhimillinen tekijä ja Junior MasterChef Suomi.
Alén on julkaissut "Vuoden keittokirja – Henkan kotiruokaa koko vuodeksi" -kirjan vuonna 2015, jonka hän on tehnyt yhdessä Annukka Oksasen kanssa. Alén on ollut myös mukana tekemässä "Muru" -kirjaa vuonna 2012.


title: Henri Alén

text: Alén asuu Helsingin Pakilassa vaimonsa ja tyttärensä kanssa. Vapaa-ajallaan Alén on kertonut harrastavansa Porsche 944 -autonsa rakentelua.


title: Henri Alén

text: Alén on kertonut kärsivänsä paniikkihäiriöistä.


title: Henri Alén

text: Alén tunnetaan myös aktiivisena Twitterin käyttäjänä ja hänellä on yli 40 000 seuraajaa Twitterissä.


title: Norjan ja Venäjän raja

text: Norjan ja Venäjän raja kulkee Suomen rajalta Muotkavaaralta Jäämereen Norjan Finnmarkin läänin ja Venäjän Petsamon alueen välissä. Maarajan pituus on 196 kilometriä ja lisäksi Varanginvuonossa on 23 kilometriä merirajaa. Koska vuosina 1920–1944 Petsamo oli Suomella, tuolloin Venäjällä ja Norjalla ei ollut yhteistä rajaa ja nykyinen niiden raja oli osa Suomen ja Norjan rajaa.


title: Norjan ja Venäjän raja

text: Raja on auki matkailijoita varten, mutta Venäjälle tarvitaan Venäjän viisumi.


title: Norjan ja Venäjän raja

text: Vuonna 2011 Venäjä otti käyttöön kokovuotisen kesäajan, mikä vei siihen, että osana vuodesta raja ylitettäessä kelloja piti siirtää kolme tuntia, mutta vuonna 2014 Venäjä otti käyttöön pysyvän talviajan. Näin ollen nykyisin Norjan ja Venäjän rajaa ylitettäessä on Norjan ollessa talviajassa kelloa siirrettävä kaksi tuntia ja Norjan ollessa kesäajassa yksi tunti.


title: Käteinen

text: Käteinen eli käteisraha tarkoittaa heti käytettävissä olevaa rahaa. Tavallisesti sillä tarkoitetaan seteleitä ja kolikoita. Sanaa käytetään maksukortin, sekin tai muun sellaisen maksutavan (maksuvälineen) vastakohtana.


title: Käteinen

text: Käteismaksu tarkoittaa heti suoritettavaa maksua tai laskutettaessa kohtuuajan, viikon, 14 päivän tai 30 päivän sisällä suoritettavaa maksua. Silloin aivan heti, 8 päivän tai 14 päivän kuluessa tapahtuvaa maksua on kutsuttu "hetikäteiseksi" eli "ekstrakontantiksi". Käteismaksusta annetaan toisinaan "käteisalennus".


title: Käteinen

text: Käteisrahaa, seteleitä ja kolikoita, pidetään tasa-arvoisena maksuvälineenä, joka on kaikkien saatavilla. Käteisen käyttö ei esty teknisten häiriöiden aikana.


title: Käteinen

text: Käteisen etu on myös maksutapahtuman konkreettisuus. Velkaneuvojat neuvovat siirtymään maksukorteista käteisen käyttöön.


title: Käteinen

text: Käteisrahan, setelien ja kolikoiden, käyttö Suomessa on vähentynyt. 13 % suomalaisista käytti käteistä pääasiallisena maksuvälineenä vuonna 2016. Käteistä ja maksukorttia sekaisin käytti 15 % ja pääasiassa korttia 73 %. Valtaosa käteisestä nostetaan Suomessa pankkiautomaatista. Pankin konttorista tehdyt nostot ovat tähän verrattuna vähäiset. Käteistä voi nostaa myös kaupan kassalta, mutta se on marginaalista. Käteisen nostopaikkojen määrä on laskenut; lasku koskee sekä pankkiautomaattien että pankkikonttorien määrää.


title: Käteinen

text: Liikkeellä olevan käteisen määrä on Suomessa karkeasti noin 1 600 euroa jokaista suomalaista kohti. Sitä ei kuitenkaan kanneta mukana lompakossa. Enemmistö suomalaisista pitää mukanaan vain alle 50 euroa. Vähiten käteistä pitävät mukanaan nuoret alle 25-vuotiaat, eniten eläkeläiset. Erityisen paljon käteistä on pitänyt mukanaan rock-muusikko Andy McCoy, jonka lompakon sisältämä 30 000 markan setelinippu herätti huomiota 1985.


title: Käteinen

text: Vaikka käteisen käyttö onkin vähentynyt, Suomessa liikkeellä olevan käteisen määrä on kasvanut. Suuri määrä käteistä, noin puolet, on myös ”valunut” Suomesta ulkomaille. Tämä johtuu käteisen käytöstä ja säästämisestä muissa euromaissa ja niiden ulkopuolella.


title: Käteinen

text: Suomessa käteistä laskee liikkeelle Suomen Pankki. Se laskee liikkeelle euroseteleitä ja kolikoita Euroopan keskuspankin luvalla.


title: Käteinen

text: Aikanaan käytetyillä kulta- tai hopeakolikoilla on ollut raaka-aineena käytetyn jalometallin arvo. Nykyisin käytetyllä käteisellä tätä arvoa ei ole. Nykyään käteinen on keskuspankin velkaa rahan haltijalle. Tuolla velalla ei ole eräpäivää eikä sille makseta korkoa. Keskuspankki ei myöskään lunasta käteistä takaisin esimerkiksi kullassa kuten joskus aiemmin on tehty.


title: Käteinen

text: Kryptovaluuttaa, maksukortille ladattua rahaa tai muuta vastaavaa maksujärjestelmää kutsutaan joskus "sähköiseksi käteiseksi".


title: Käteinen

text: Suomen laissa "sähköisellä rahalla" tarkoitetaan raha-arvoa, joka on tallennettu sähköisesti tai magneettisesti liikkeeseenlaskijalle suoritettua rahamäärää vastaan. Sähköistä rahaa voidaan tallentaa siru- tai magneettijuovakortille, laitteiden kuten matkapuhelimen tai tietokoneen muistiin tai liikkeeseenlaskijan tietojärjestelmään. Sähköiseksi rahaksi katsotaan mm. prepaid-kortit.


title: Price Tag

text: Price Tag on brittiläisartisti Jessie J:n kappale hänen Who You Are-debyyttistudioalbumilta, jolla vierailee yhdysvaltalaismuusikko Bobby Ray Simmons, Jr.. Sen julkaisi Universal Republic sekä albumin että artistin uran toisena singlenä 25. tammikuuta 2011. Kappaleen ovat sanoittaneet Bobby Ray Simmons, Jr., Claude Kelly ja Lukasz Sebastian Gottwald, joista viimeisimpänä mainittu myös tuotti sen. Kappaleelle on tehty myös Emil Navan ohjaama musiikkivideo, joka julkaistiin singlen julkaisupäivänä. Kaupallisesti kappale oli kansainvälinen menestys, päästyään listan kärkeen Belgiassa, Ranskassa ja Uudessa-Seelannissa. Kymmenen parhaan joukkoon kappale onnistui pääsemään muun muassa Australiassa, Norjassa ja Saksassa sekä kahdenkymmenen parhaan joukkoon muun muassa Ruotsissa, Suomessa ja Tanskassa.


title: Ville Tavio

text: Ville Tapani Tavio (s. 25. kesäkuuta 1984 Lappeenranta) on perussuomalainen poliitikko. Hänet valittiin ensimmäisen kerran kaupunginvaltuutetuksi vuoden 2012 kuntavaaleissa ja kansanedustajaksi vuoden 2015 eduskuntavaaleissa.


title: Ville Tavio

text: Ennen poliittista toimintaansa Tavio on työskennellyt juristina ja yrittäjänä. Hän valmistui Turun yliopistosta oikeustieteen maisteriksi vuonna 2012 ja perusti heti sen jälkeen oikeudenkäynteihin erikoistuneen lakitoimiston, Tavio Law oy:n.


title: Ville Tavio

text: Tavio on nykyään kansanedustaja (2015–), Perussuomalaisten eduskuntaryhmän 1. varapuheenjohtaja (2017–), Turun kaupunginvaltuuston jäsen (2013–), Perussuomalaisten puolueneuvoston jäsen (2013–), Perussuomalaisten Turun valtuustoryhmän puheenjohtaja (2013–), Turun Seudun Osuuspankin edustajiston jäsen (2013–), Varsinais-Suomen maakuntavaltuuston jäsen (2013–) ja Turun Osuuskaupan edustajiston jäsen (2016–).


title: Ville Tavio

text: Tavio on aiemmin ollut Varsinais-Suomen Perussuomalaiset Nuoret ry:n varapuheenjohtaja (2015) ja VR-Yhtymän hallintoneuvoston puheenjohtaja (2015–2018).


title: Ville Tavio

text: Ensimmäisen eduskuntavaalikampanjansa aikana Tavio julkaisi 30.3.2015 oman maahanmuuttopoliittisen ohjelmansa "Vastuullisempi maahanmuuttopolitiikka -ohjelma – 10 maahanmuuton ongelmaa ja ratkaisua". Ohjelmassa Tavio kertoi tavoitteekseen, että maahanmuutto pidetään sellaisella tasolla ja luonteeltaan sellaisena, että se ei aiheuta uhkaa kansalliselle identiteetille eikä Suomen hyvinvoinnille ja turvallisuudelle.


title: Ville Tavio

text: Tavion ensimmäinen lakialoite koski rikoslain 2. luvun muuttamista ja Tavio itse kutsui aloitteessa esitettyä muutosideaa "karkotusautomaatiksi". Tavio esitti, että ulkomaalainen, joka tuomitaan vähintään kahden vuoden vankeusrangaistukseen, käännytetään ja karkotetaan sekä määrätään maahantulokieltoon toistaiseksi, ellei ole olemassa erityisen painavia vastasyitä. Kyseisen lakialoitteen jälkeenkin Tavio on käsitellyt eduskunnassa paljon maahanmuutto- ja ulkomaalaisasioita.


title: Ville Tavio

text: Tavion mielestä poliittisten päättäjien tulee kannustaa ihmisiä yrittämään ja epäonnistuneita yrittäjiä pitää kannustaa yrittämään uudelleen kokemuksestaan viisastuneena. Tavio on toivonut kesäkuussa 2016 jättämässään kirjallisessa kysymyksessä henkilökohtaisen konkurssimenettelyn ottamista käyttöön Suomessa, jotta konkurssin tehneet yrittäjät eivät ajautuisi vuosikausiksi velkavankeuteen.


title: Ville Tavio

text: Korkean arvonlisäveron tuoma rasitus voi Tavion mukaan olla kohtalokas monille pienyrityksille. Huhtikuussa 2016 Tavio jätti eduskunnassa kirjallisen kysymyksen, jossa hän kannatti yrittäjien arvonlisäveron alarajan nostamista.


title: Ville Tavio

text: Tavio kannattaa EU/ETA-alueen ulkopuolisen työvoiman työrajoitusten eli saatavuusharkinnan säilyttämistä, jota enemmistö kansanedustajista vastusti allekirjoittamalla saatavuusharkinnan poistamista koskeneen lakialoitteen vuonna 2017.


title: Ville Tavio

text: Maaliskuussa 2016 Tavio kertoi medialle Turussa vaikuttavasta hyvä veli -verkostosta. Tavio on asettunut julkisesti vastustamaan hyvä veli -sopimuksia. Hän on vaatinut, että kunnallisten yhtiöiden ja säätiöiden johtajien palkankorotuspäätökset ja palkkamäärät tuodaan avoimesti kansalaisten tietoon.


title: Ville Tavio

text: Tavio kannattaa pakkoruotsista luopumista. Helmikuussa 2016 hän ja muut Perussuomalaisten turkulaiset kaupunginvaltuutetut jättivät valtuustoaloitteen alueellisen kielikokeilun järjestämisestä Turussa. Aloitteessa ehdotettiin, että turkulaisoppilaat voisivat halutessaan valita toisen kielen opinnot pakkoruotsin tilalle.


title: Ville Tavio

text: Tavio vastustaa Suomen NATO-jäsenyyttä ja on esittänyt julkisuudessa toiveen, että Perussuomalaiset olisi puolueena vahvasti NATO-jäsenyyttä vastaan.


title: Ville Tavio

text: Vuonna 2017 Sipilän hallitus päätti pilkkoa valtion junayhtiö VR:n neljään osaan luopumatta kuitenkaan VR:n omistuksesta. Liikenne- ja viestintäministeri Anne Bernerin johdolla päätettiin toteuttaa raideliikenteen henkilöliikenteen kilpailutus nopealla aikataululla. VR:n junat päätettiin siirtää perustettavaan uuteen kalustoyhtiöön, josta valtio antaa ne yksityisten yritysten käyttöön. VR:n hallintoneuvoston puheenjohtajana Tavio vastusti näitä aikeita. Tavio varoitti, että rautateiden matkustajaliikenteessä tullaan näkemään "kermankuorintaa", jos yksityisyritykset ajavat kannattavat junareitit voittoa tehden, mutta valtio ajaa hiljaisemmat kannattamattomat yhteydet tappiollisesti. Tavion mielestä valtion hallitseman liiketoiminnan kilpailun avaaminen on suomalaisten edun mukaista vain, jos se toteutetaan hallitusti ja kansallinen etu edellä.


title: Ville Tavio

text:
Tavio kannattaa samaa sukupuolta olevien parien yhdenvertaisia oikeuksia heteropareihin verraten, mutta hänen mielestään vastaavanlaiset oikeudet voitaisiin toteuttaa ilman "avioliitto"-sanan käyttämistä lainsäädännössä samaa sukupuolta olevien parien tapauksessa. Tavio äänesti 17.2.2017 eduskunnassa Aito avioliitto -kansalaisaloitetta vastaan. Kyseinen kansalaisaloite pyrki säilyttämään avioliiton miehen ja naisen välisenä liittona ja kumoamaan sukupuolineutraalin avioliittolain. Tavio äänesti eduskuntaryhmän ryhmäpäätöksen vastaisesti ja sai toiminnastaan huomautuksen eduskuntaryhmältä.
Tavion perheeseen kuuluu avopuoliso ja koira. Vuoden 2017 alkupuolella hän ilmoitti kuuluvansa evankelis-luterilaiseen kirkkoon.


title: Sami Savio

text: Sami Juhani Savio (s. 23. syyskuuta 1975 Mäntyharju) on perussuomalainen poliitikko, joka valittiin eduskuntaan ensimmäisen kerran vuoden 2015 eduskuntavaaleissa Pirkanmaan vaalipiiristä. Hän on ollut Ylöjärven kaupunginvaltuuston jäsen vuodesta 2009. Savio on koulutukseltaan filosofian maisteri 2001 (Helsingin yliopisto), diplomi-insinööri 2004 (Teknillinen korkeakoulu) ja kauppatieteiden maisteri 2014 (Tampereen yliopisto) sekä ammatiltaan projektipäällikkö. Hän asuu Ylöjärven Siivikkalassa.


title: Sami Savio

text: Savio valittiin Ylöjärven kaupunginvaltuustoon ensimmäisen kerran vuoden 2008 kunnallisvaaleissa, joissa hän sai 294 ääntä. Hän uusi valtuustopaikkansa vaaleissa 2012, jolloin hän sai 350 ääntä. Savio valittiin kolmannelle valtuustokaudelle 536 äänellä kuntavaaleissa 2017.


title: Sami Savio

text: Eduskuntavaaleissa 2007 Savio oli ehdolla Pirkanmaan vaalipiiristä, mutta ei tullut 836 äänellä valituksi. Vaaleissa 2011 hän sai 2 197 ääntä. Savio valittiin eduskuntaan kolmannella yrittämällä vuonna 2015, jolloin hän sai 5 270 ääntä.


title: Girls Rock! Finland

text: Girls Rock! Finland (Tyttöjen rokkileiriyhdistys ry) on vuonna 2012 perustettu voittoa tavoittelematon ja puoluepoliittisesti sitoutumaton yhdistys, jonka tavoitteena on kannustaa tyttöjä, naisia, muunsukupuolisia sekä ei-binäärisiä henkilöitä tekemään ja soittamaan musiikkia. Yhdistys pyrkii laajentamaan tyttöjen ja naisten mahdollisuuksia yhteiskunnassa, haastamaan seksismiä, rasismia ja muita syrjinnän muotoja sekä kunnioittamaan ihmisten monimuotoisuutta.


title: Girls Rock! Finland

text: Yhdistyksen ensimmäinen bändileiri järjestettiin Helsingissä toukokuussa 2013, jonka jälkeen leirejä on järjestetty Helsingin lisäksi myös Turussa ja Kouvolassa. Yhdistys järjestää myös workshoppeja, tapahtumia, keikkoja ja koulutuksia.


title: Girls Rock! Finland

text: Girls Rock! Finland kuuluu en, joka on maailmalla toimivien vastaavien yhdistysten kattojärjestö. GR!F mainitsee esikuvikseen -yhdistyksen, ja Ruby Tuesdayn. Järjestö tekee yhteistyötä muun muassa Nuorisoasiainkeskuksen, Rock Donnan ja Oranssi ryn kanssa.


title: Girls Rock! Finland

text: Aiheesta on tehty dokumenttielokuva vuonna 2007.


title: Enkelille

text: Enkelille on 1986 julkaistu Yön single, joka on toinen vuotta aikaisemmin ilmestyneeltä "Myrskyn jälkeen" -albumilta julkaistu single. B-puolella on versio Freen kappaleesta "Come Together in the Morning", jonka on suomentanut yhtyeen silloinen manageri Timo Järvenpää. Se on myöhemmin julkaistu ainoastaan vuoden 1998 kokoelmalla "Yön pimeä puoli". "Enkelille" oli ensimmäinen Yön single, joka ei noussut myyntilistoille.


title: Ulvi Wirén

text: Ulvi Wirén on virolainen mutta enimmäkseen suomeksi kirjoittanut luontaishoidoista ja kielten yhtäläisyyksistä kiinnostunut kirjailija. Hän on lääketieteen lisensiaatti Tarton yliopistosta. Hän on asunut Suomessa vuodesta 1998. Wirén työskentelee hierojana ja vyöhyketerapeuttina Espoossa.


title: Hanna Halmeenpää

text: Hanna Maaret Halmeenpää (s. 7. maaliskuuta 1976 Oulu) on suomalainen opettaja, kansalaisaktivisti ja vihreiden kansanedustaja. Hänet valittiin eduskuntaan Oulun vaalipiiristä vuoden 2015 eduskuntavaaleissa, jolloin Halmeenpää oli ehdokkaana toista kertaa.


title: Hanna Halmeenpää

text: Kansalaisaktivistina Halmeenpää on tullut tunnetuksi Fennovoiman Pyhäjoelle suunnitteleman ydinvoimalan rakentamista vastustavan Pro Hanhikivi -yhdistyksen varapuheenjohtajana. Halmeenpää on ollut myös Kalajoen kaupunginvaltuutettu vuodesta 2008 lähtien. Vuonna 2012 hän oli 218 äänellään kunnallisvaalien äänikuningatar Kalajoella.


title: Hanna Halmeenpää

text: Tammikuussa 2019 Halmeenpää ilmoitti, ette asetu ehdolle vuoden 2019 eduskuntavaaleissa.


title: Anders Adlercreutz

text: Anders Erik Gunnar Adlercreutz (s. 26. huhtikuuta 1970) on suomalainen arkkitehti ja poliitikko, joka valittiin vuoden 2015 eduskuntavaaleissa ruotsalaisen kansanpuolueen kansanedustajaksi Uudenmaan vaalipiiristä. Hän on myös Kirkkonummen kunnanvaltuuston jäsen vuodesta 2013.


title: Anders Adlercreutz

text: Adlercreutz valmistui arkkitehdiksi Teknillisestä korkeakoulusta 1999. Vuosina 1997–2009 hän opiskeli taloustieteitä Svenska Handelshögskolanissa Helsingissä. Lukiovuosinaan hän oli AFS-vaihto-oppilaana Portugalissa ja 1990-luvun puolivälissä Erasmus-vaihto-opiskelijana Barcelonan ETSA-oppilaitoksessa (Escuela Técnica Superior de Arquitectura de Barcelona).


title: Anders Adlercreutz

text: Adlercreutz on toinen pääosakkaista arkkitehtitoimistossa A-konsultit Oy, joka työllistää noin 20 arkkitehtia. Sen perusti hänen isänsä Eric Adlercreutz vuonna 1962. Myös Anders Adlercreutzin äiti Gunnel Adlercreutz on arkkitehti. Anders Adlercreutzilla ja hänen puolisollaan Ia Adlercreutzilla (o.s. Salakari) on viisi lasta. He asuvat Kirkkonummen Jorvaksessa.


title: Anders Adlercreutz

text: Kunnallisvaaleissa 2012 Adlercreutz valittiin Kirkkonummen kunnanvaltuustoon 289 äänellä. Eduskuntavaaleissa 2015 hänet valittiin kansanedustajaksi Uudenmaan vaalipiiristä 3 337 äänellä. Eduskunnassa Adlercreutz on työelämä- ja tasa-arvovaliokunnan sekä ympäristövaliokunnan jäsen.


title: Anders Adlercreutz

text: Huhtikuussa 2016 Adlercreutz ilmoitti asettuvansa puolueensa puheenjohtajaehdokkaaksi kesän puoluekokouksessa.


title: James Thompson

text: James Thompson -nimisiä henkilöitä ovat:


title: TyTTi

text:
DJ TyTTi on helsinkiläinen DJ, juontaja, radiopersoona ja graafikko. Hän käyttää myös alteregoa Toimi Tytti. Musiikkia DJ TyTTi soittaa laajasti, soulista elektroon ja hip hoppiin. Uransa hän aloitti Tampereella 2001 jamaicalaisen tanssihallin ja dubin parissa.
Hän on perustaja jäsenenä Basso Radion Telluksen Seireenit ja Sunnuntai Siskot ohjelmissa. Radio-ohjelmien pohjalta DJ TyTTi on koonnut DJ-kollektiiveja ja klubi konsepteja Helsingin yöelämään. Hänet tunnetaan myös Radio Helsingin DJ-juontaja nimikko-ohjelmasta Tytti ja Cheesy Stereo. Hänet on myös kiinnitetty Radio Valon palkkalistoille.


title: TyTTi

text: DJ TyTTi on toiminut myös tapahtumajuontajana Flow-festivaaleilla sekä Funky Elephant festivaaleilla.


title: Joakim Strand

text: Jan Joakim Strand (s. 2. elokuuta 1982 Turku) on suomalainen poliitikko, joka valittiin kansanedustajaksi Vaasan vaalipiiristä ruotsalaisen kansanpuolueen ehdokkaana vuoden 2015 eduskuntavaaleissa. Strand on ollut Vaasan kaupunginvaltuuston jäsenenä vuodesta 2005 ja puheenjohtaja vuodesta 2012. Koulutukseltaan hän on juristi Helsingin yliopistosta ja ekonomi Hankenilta.


title: Joakim Strand

text: Strand sai eduskuntavaaleissa 10 374 ääntä, mikä oli toiseksi eniten Vaasan vaalipiirin RKP:n ehdokkaista Anna-Maja Henrikssonin äänimäärän 10 651 jälkeen.